Kerajaan Nabatea: Tamadun Arab Yang Hilang

Kerajaan Nabatea merupakan sebuah entiti politik yang berkuasa di wilayah Jordan moden pada rentang waktu antara abad ke-4SM hingga tahun 106M. Pada zaman ini, Kerajaan Nabatea sangat masyhur dengan sisa runtuhan ibu kotanya, Petra.Walaupun jelas sekali terdapat sebuah komuniti kaya yang menikmati kemewahan di kawasan sekeliling Petra sejak tahun 312SM (disahihkan menerusi ekspedisi-ekspedisi yang dilancarkan oleh Greek ke atas komuniti terbabit), namun para sejarahwan sering meletakkan tarikh permulaan bagi Kerajaan Nabatea pada tahun 168SM.Tahun tersebut merupakan tahun pemerintahan raja pertama mereka yang dikenali sejarah. Kerajaan ini juga dianggarkan berakhir pada tahun 106M, iaitu tahun di mana Nabatea ditakluk oleh Empayar Rom di bawah pemerintahan Trajan (98-117M).Kaum Nabatea berasal daripada sebuah komuniti Arab-nomad dari Gurun Negev. Kekayaan mereka dimulakan menerusi aktiviti perdagangan di Jalan Setanggi (Incense Routes) yang melebar dari Qataban (Yaman moden) hingga ke Saba (sebuah hub perdagangan yang dominan), dan merentang hingga ke Gaza yang terletak di Laut Mediterranean.Oleh kerana mereka sering bermusafir dengan melalui jalan ini, maka mereka agak sebati dengan kawasan berkenaan. Hal itu juga menyumbang kepada peningkatan kemahiran mencari dan menyimpan sumber air kaum Nabatea. Kelebihan tersebut membenarkan mereka mengangkut barangan (dagang) dengan lebih cepat dan efisien berbanding kaum-kaum lain.Tapak kota mereka yang bernama Petra, diukir daripada batu-batuan gunung dan ia sukar diakses. Relik ini mungkin dibina setelah mereka meraih kekayaan yang cukup hasil daripada aktiviti perdagangan yang dijalankan. Faktor yang membuatkan mereka mengambil keputusan untuk membina kota di kawasan tersebut masih lagi misteri dalam kalangan sejarahwan. Mana tidaknya? Tempat itu langsung tidak ada sumber air semula jadi dan lokasinya pula jauh dengan kemudahan-kemudahan lain.Namun jika dipandang dari suatu sudut, pemilihan lokasi tersebut kelihatan agak munasabah juga. Hal ini kerana kedudukan kota Petra membenarkan mereka mengawal Laluan Setanggi sekaligus mengenakan cukai ke atas kafilah-kafilah dagang yang lalu-lalang. Sudah tentu perkara sebegitu mampu menambahkan lagi kekayaan mereka. Di samping itu, kedudukan kota itu juga sukar diakses justeru menyumbang kepada faktor keselamatan pula.Berikutan penaklukan yang dilakukan oleh Rom pada tahun 106M, Petra dan kota-kota Nabatea yang lain seperti Hegra kehilangan kuasa ke atas Laluan Setanggi dan malah, ke atas wilayah tersebut secara umum. Kebangkitan kota Syria dari Palmyra sebagai pusat perdagangan pula secara efektif mengalihkan perhatian para pedagang dari kota-kota Nabatea. Makanya, Nabatea pun mengalami kejatuhan dalam soal kekayaan dan prestij.Kemusnahan yang ditimpakan oleh Maharaja Aurelian ke atas Palmyra sekitar tahun 272M sudah terlalu lambat untuk memulih dan merancakkan semula ekonomi Nabatea, dan menjelang Serangan Arab pada abad ke-7M, Kerajaan Nabatea telah pun dilupakan kewujudannya.PERDAGANGAN AWAL DI LALUAN SETANGGIIstilah ‘Laluan Setanggi’ merujuk kepada sejumlah laluan yang diambil oleh para pedagang pada abad ke-6 atau ke-7SM hingga abad ke-2M, meliputi kawasan antara selatan Arab hingga ke pelabuhan Gaza. Kadar kerancakan perdagangan di sepanjang laluan ini dilihat berada di puncak pada sekitar abad ke-3SM, iaitu tempoh masa di mana kaum Nabatea meraih kuasa ke atas kebanyakan kota-kota penting di sepanjang laluan tersebut. Laluan Setanggi tidaklah merujuk kepada satu jalan tunggal di antara Arab dan Gaza. Sebaliknya, ia merupakan sebuah haluan umum yang dilalui oleh para pedagang di antara dua titik temu tersebut.Menurut Pliny the Elder (23-79M), laluan-laluan tersebut meliputi jarak sejauh 1200 batu (1931km) dan mengambil masa selama 65 hari untuk menghabiskan satu perjalanan, jika diambil kira masa berhenti di kota pada setiap malam.Lokasi-lokasi perhentian yang ada bukan hanya berfungsi sebagai tempat berehat, tetapi ia juga memainkan peranan yang penting dalam perdagangan – sesuai dengan komoditi utama sesebuah lokasi (kota) perhentian itu. Kota Mamshit misalnya, masyhur dengan komoditi berupa kuda-kuda Arab yang diniagakan pada harga yang tinggi.Para pedagang kemudiannya akan bergerak dari sebuah kota ke sebuah kota lain sambil meniagakan barang dagangan mereka di setiap lokasi (kota) perhentian sebelum tiba di destinasi terakhir – pelabuhan Gaza. Apabila sesebuah kota tertentu mula mengenakan cukai yang tinggi kepada pedagang, maka perdagangan secara alaminya akan condong dan beralih-arah kepada kota lain yang dianggap lebih mesra-pedagang.Namun, kota-kota yang dikuasai oleh kaum Nabatea menjelang abad ke-3SM menjadi sebahagian daripada kota perdagangan penting yang berada di sepanjang Laluan Setanggi – kota perdagangan yang wajib dikunjungi oleh para pedagang.Antara kota-kota perdagangan tersebut termasuklah apa yang kemudiannya dikenali sebagai Haluza, Mamshit, Avdat dan Shicta. Kesemua kota perdagangan ini menawarkan pelbagai barang dagangan dan tempat penginapan yang selesa buat para pedagang. Kubu-kubu Nabatea turut didirikan di sepanjang Laluan Setanggi bagi menjamin keselamatan para pedagang.Namun, sudah tentu perlindungan tersebut mempunyai harga – iaitu dengan membayar cukai. Walaupun kaum Nabatea sudah pun mengecapi kekayaan menjelang abad ke-3SM sebagai kaum pedagang yang berjaya, penguasaan mereka ke atas Laluan Setanggi sebagai sebuah kerajaan meneguhkan lagi status tersebut.KEKAYAAN, KEBUDAYAAN, HAK-HAK WANITADiperkirakan bahawa mereka mampu meraih kejayaan sebegitu kerana mereka terlebih dahulu menguasai sumber air di sepanjang Laluan Setanggi. Ketika mana puak-puak Arab yang lain perlu bertukar-tukar barang untuk mendapatkan bekalan air, kaum Nabatean bertindak lebih bijak dengan menggali dan membuat tempat penyimpanan air. Kemudian, tempat penyimpanan tersebut ditutup dan ditinggalkan dengan tanda yang hanya diketahui oleh mereka.Menerusi polisi ini, mereka mampu bermusafir dengan jauh lebih mudah dan efisien berbanding pedagang-pedagang lain. Mereka juga mampu menyelesaikan masalah air yang dihadapi oleh kota Petra menerusi penguasaan kemahiran teknologi. Kaum Nabatea melaksanakan sebuah sistem pengangkutan dan penyimpanan air yang amat terperinci, sistem yang tak dapat ditandingi di zamannya dan tiada saingan di daerah berkenaan.Kawasan tersebut pada hakikatnya merupakan kawasan banjir kilat. Menerusi pembinaan empangan, tangki dan saluran air yang penuh teliti, kaum Nabatea mampu mencipta oasis-buatan di wilayah gersang. Hal ini bukan sekadar berhasil memelihara kelangsungan hidup mereka, malah ia turut mengangkat status mereka sebagai kerajaan paling berkuasa di kawasan tersebut.

Tarikh atau masa sebenar pembinaan kota-kota Nabatea seperti Petra dan Herga tidak dapat diketahui, namun binaan tersebut diandaikan sudah pun berdiri kukuh menjelang hujung abad ke-4SM – iaitu masa di mana kaum Nabatea yang kaya-raya ini menarik perhatian panglima (dan bakal raja) Greek, Antigonus I (memerintah 306-301SM) untuk menyerang kerajaan itu.Pada tahun 312SM, Antigonus berpura-pura mengadakan hubungan yang baik dengan Nabatea. Beliau kemudiannya menghantar puteranya, Demetrius untuk mengepalai sebuah serangan mengejut ke atas Petra. Namun, helah tersebut tidak berhasil memperdayakan Nabatea yang bersiap-sedia bagi menghadapi Demetrius. Serangan daripada Greek itu menemui kegagalan dan Demetrius terpaksa mengadakan perjanjian damai dengan Nabatea sebelum pulang menghadap bapanya. Anak-beranak itu kemudiannya digiring keluar dari wilayah tersebut dalam sebuah lagi pertembungan.Kekayaan melimpah-ruah yang dimiliki Kerajaan Nabatea terus meningkat dan menjadi bahan legenda di zamannya sendiri. Beberapa abad kemudian, keulungan kerajaan ini masih disebut-sebut oleh para sejarahwan seperti Strabo (meninggal dunia pada 23M) dan Diodorus Siculus (abad 1SM).Secara menyeluruh, dua orang penulis ini serta penulis-penulis lain menggambarkan Kerajaan Nabatea dengan naratif yang positif. Diodorus menulis perihal kekayaan Nabatea dan kebudayaan mereka dalam Jilid XIX bagi karyanya yang berjudul Histories:“Demi kepentingan mereka-mereka yang tidak mengetahui, saya anggap perlu untuk menyatakan sedikit perincian tentan kebudayaan masyarakat Arab satu ini. Mereka percaya bahawa dengan mematuhi adat-adat tersebut, mereka akan dapat memelihara kebebasan mereka. Mereka hidup secara terbuka, menghidup udara yang segar – teguh mempercayai bahawa padang pasir yang tiada sungai mahupun sumber air itu merupakan kampung halaman mereka, kampung yang tidak memungkinkan mana-mana pasukan tentera mendapatkan sumber air.Sudah menjadi kebiasaan mereka untuk tidak bergiat dalam aktiviti bercucuk tanam, memetik tuaian dari pokok-pokok buah, menggunakaan arak ataupun membina sebarang binaan rumah – dan jika ada sesiapa yang dijumpai melanggar adat ini, kematian baginya.Mereka mematuhi adat-adat tersebut kerana mereka percaya bahawa orang yang memiliki perkara-perkara itu (yang disebutkan di atas) dengan mudah akan tunduk pada tuntutan ‘kuasa’ barangan tersebut – tuntutan yang perlu jika mahu mengekalkan penggunaannya. Sebahagian daripada mereka menternak unta sambil yang lain pula menggembala biri-biri di gurun.Ketikamana kebanyakan kabilah Arab menjadikan gurun sebagai tempat penternakan (yang juga diamalkan oleh Nabatea), kaum Nabatea jauh melangkaui kabilah-kabilah yang lain dalam soal kekayaan walaupun jumlah populasi mereka tidak melebihi sepuluh ribu orang.Hal ini kerana ramai dalam kalangan mereka sudah terbiasa mendagangkan barangan seperti kemenyan, morhabshi, dan rempah-rempah berharga yang lain, yang didapati dari Arabia Eudaemon (Yaman).Kaum Nabatea ini begitu akrab dengan kebebasan – bila sahaja ada sebuah ketumbukan tentera musuh datang mendekat, mereka akan berlindung di gurun dan menggunakannya sebagai kubu, memandangkan kawasan sebegitu tidak mempunyai sumber air dan tidak pula dapat direntasi oleh orang lain kecuali mereka. Hal ini kerana mereka telah pun menyiapkan tempat penyimpanan bawah tanah.Memandangkan rupa bumi di sebahagian tempat terdiri daripada tanah liat sambil tempat yang lain pula berbatuan lembut, maka mereka memanfaatkan keadaan tersebut dengan melakukan penggalian. Mulut lubang yang digali bersaiz sangat kecil, namun saiznya terus melebar seiring kedalamannya. Setelah meraih hasil akhir, lubang ini memiliki saiz yang amat besar; di mana setiap sisi mempunyai kepanjangan satu plethrum (101 kaki atau 30 meter).Setelah mengisi lubang ini dengan bekalan air yang diperoleh dari hujan, mereka pun menutup dan menimbusnya sehingga rata dengan permukaan tanah. Sebelum meninggalkan tempat penyimpanan tersebut, mereka terlebih dahulu meletakkan tanda yang hanya dapat diketahui oleh kaum mereka sahaja.Mereka memberi minum kepada ternakan mereka selang setiap hari agar jika mereka melalui tempat yang tidak memiliki sumber air, mereka sudah terbiasa dengan keadaan itu. Haiwan ini turut dimanfaatkan sebagai makanan dan minuman (susu). Begitu juga dengan tumbuh-tumbuhan yang dapat dijumpai – ia turut menjadi bekalan makanan kepada kaum Nabatea ini. Antara tumbuhan tersebut termasuklah lada dan madu asli dari pokok yang mereka campurkan dengan air untuk diminum.”AGAMA MASYARAKAT NABATEATidak banyak maklumat yang diketahui perihal aktiviti keagamaan masyarakat Nabatea melainkan bahawa mereka mengamalkan politeisme dan menyembah matahari dalam upacara-upacara yang diadakan di puncak kuil. Mereka turut memuliakan tuhan-tuhan mereka dalam upacara-upcara peribadi di rumah.Terdapat kelas paderi yang terbuka kepada golongan lelaki dan perempuan. Namun, bagaimana pemilihan atau persiapan seseorang untuk bergelar paderi tidak pula diketahui. Persis keadaan di Mesir, kelihatannya para paderi lelaki dan wanita di Nabatea ini lebih cenderung kepada para dewa berbanding manusia. Malahan, tidak kelihatan juga sebarang institusi keagamaan melainkan menerusi upacara keraian.

Dewa-dewa bagi kaum Nabatea tidak pernah digambarkan dalam bentuk patung berskala-penuh. Namun, ia ada diukir pada pintu-pintu gerbang, dinding kuil, bahagian syiling kuil, permakaman, dan barangan seramik. Tiga dewata yang paling penting bagi kaum Nabatea pada tahun-tahun awal mereka adalah:

Dewata-dewata di zaman terkemudian pula adalah Manawat (dewi takdir dan kesuburan), Allat (dewi pembaharuan, kelangsungan zuriat dan kesuburan), dan Dushara (juga dikenali sebagai Dushares, dewi gunung-ganag dan waktu siang serta dikaitkan dengan matahari).Di antara kesemua dewata ini, Dushara merupakan dewata yang paling lama kekal diingati dan dipuja di puncak-puncak kuil Nabatea. Dushara masih hadir dalam matawang syiling mereka walaupun selepas tempoh penaklukan Nabatea yang dilakukan oleh Rom.RAJA-RAJA NABATEA DAN KONFLIK YANG DIHADAPIMasyarakat Nabatea bersifat celik huruf dan agak maju dalam penulisan Bahasa Arab, walaupun mereka tidak banyak menulis rekod tentang sejarah mereka sendiri. Pengetahuan berkenaan kebudayaan, adat-istiadat, serta hayat raja-raja mereka hanya tercantum dalam tulisan Greek dan Rom selain diisyaratkan menerusi reka bentuk binaan, kesenian, dan inskripsi ringkas yang ditinggalkan oleh Nabatea.Seiring dengan berkembangnya kerajaan mereka, masyarakat Nabatea menjalinkan hubungan dan berkonflik dengan wilayah-wilayah jiran. Makanya, nama raja-raja mereka turut disebutkan oleh para penulis dari kuasa-kuasa tersebut.Terdapat seorang raja awal yang mungkin bernama Rekem atau Raqmu. Bersempena namanyalah kota yang kini dikenali sebagai Petra meraih nama. Petra (berasal dari Bahasa Greek yang bermaksud ‘batu’) adalah nama Greek bagi ibu kota Raqmu. Tarikh hayat dan pemerintahan raja ini masih lagi misteri, seperti misterinya tarikh ukiran ajaib di Petra Raja pertama yang tercantum secara jelas dalam catatan sejarah adalah Aretas I (168SM) dan pemerintahannya dijadikan sebagai tanda permulaan Kerajaan Nabatea.Nama Aretas I tercatat di dalam sebuah inskripsi Nabatea yang bertarikh 168SM dan beliau juga ada disebutkan di dalam Kitab II Maccabees (5-8) yang turut mengesahkan kewujudan pemerintahannya pada waktu-waktu itu.Beliau bertanggungjawab memperluaskan wilayah Kerajaan Nabatea dan dikenali sebagai “Pemerintah Tirani Arab” oleh musuh-musuhnya. Beliau membantu Maccabees dari Judea semasa Judea memerangi Seleucid Greek (168/167-160SM) dan memberi kebenaran kepada Judas Maccabees untuk melalui wilayahnya ketika melakukan serangan.Pemerintah Nabatea yang seterusnya – disebutkan bahawa beliau mewarisi Aretas I namun keadaan sepertinya lebih cenderung bahawa beliau merupakan pemerintah yang lebih terkemudian – dikenali sebagai Aretas II (juga Erotimus, 120/119-96SM). Aretas II terlibat dalam konflik dengan Dinasti Hasmonean. Raja Hasmonean yang bernama Alexander Janneus (103-76SM) menghancurkan Gaza dan menguasai kota-kota perhentian di Laluan Setanggi sekaligus menjejaskan ekonomi Nabatea.Pewaris Aretas II yang bernama Obodas I (96-85SM) pula berperanan menewaskan Janneus dalam sebuah pertempuran dan berjaya merebut semula Gaza. Beliau kemudiannya menewaskan Seleucid-Greek yang ketika itu berada di bawah kepemimpinan Antiochus XII Dionysius (87-84SM) – si raja itu terbunuh dan bala tenteranya habis musnah.Selepas meraih kemenangan ini, rakyatnya sendiri malah berpaling ketaatan daripadanya sebagaimana yang tercatat dalam sebuah memorial di kuburnya yang berlokasi di kota Avdat. Kedudukannya diwarisi oleh saudaranya, Rabbel I (85SM) yang terkorban dalam sebuah pertempuran. Takhta kemudiannya diserahkan kepada seorang lagi saudaranya yang mengambil gelaran Aretas III (85-60SM).

Aretas III berperanan memperluaskan wilayah Nabatea dan mendaki masa puncaknya. Beliau menguasai laluan-laluan perdagangan dari Syria merentas Tanah Arab hingga ke pesisiran selatan. Pada tahun 64SM, seorang panglima Rom yang bernama Pompey datang menyerang dan menakluk Syria bagi pihak Rom.Beliau turut menghantar panglimanya yang bernama Scaurus untuk merebut Petra. Scaurus tidaklah meraih kejayaan sebesar Demetrius pada kurun-kurun sebelumnya. Namun, bala tentera Rom ini jauh lebih kuat berbanding kekuatan Greek yang menggempur Nabatea pada masa dahulu. Akibatnya, Nabatea terpaksa membayar ufti kepada Rom demi mengekalkan kemerdekaannya.Takhta Aretas III diwarisi oleh Obodas II (60-59SM) yang mangkat tidak lama selepas memegang kuasa dan kedudukannya diserahkan kepada Malichus I (59-30SM) yang terpaksa tunduk kepada Herod Agung sebagai raja bawahan.Beliau digantikan oleh Obodas III (30-9SM) yang berjaya mempertahankan Kerajaan Nabatea dari kekuatan Rom dengan menghantar ketua menterinya, Syllaeus untuk “memandu arah” pasukan tentera Rom yang dipimpin oleh Gallus menuju ke kota-kota Nabatea. Syllaeus berpura-pura bersifat tulus dalam berkawan dengan Rom sebelum memperdayakan mereka. Belaiu kemudiannya dihukum bunuh di Rom atas dakwaan berlaku khianat.Obodas III digantikan oleh Aretas IV (9SM-40M) yang dianggap sebagai raja Nabatea yang paling hebat. Inskripsi-inskripsi Nabatea menyebut namanya sebagai “Aretas, Raja Nabatea, kekasih rakyat jelatanya” dan beliau dipandang sangat tinggi. Isterinya, Chuldu (juga dikenali sebagai Huldu, Huldo) turut memerintah bersamanya dan mungkin secara sendirian selepas kemangkatan Aretas IV.Beliau berjaya menyatukan kekuatan Nabatea walaupun perlu berhadapan dengan kekuatan Rom. Malahan, beliau turut meraih perakuan daripada Augustus Caesar sebagai seorang raja yang berautonomi (memerintah secara sendiri). Hak wanita, kesenian, kebudayaan, perundangan dan ekonomi Nabatea mencapai tahap tertinggi semasa zaman pemerintahannya.Kedudukan Aretas IV ini diwarisi oleh puteranya, Malichus II (40-70M). Semasa pemerintahannya, kebanyakan wilayah Nabatea hilang ke tangan Rom. Beliau mencuba, walaupun gagal, untuk meraih pandangan hormat daripada Rom dengan menghantar pasukan tentera Nabatea bagi membantu Rom menundukkan Pemberontakan Yahudi 66-70M. Aretas IV kemudiannya mangkat, ataupun terbunuh dan takhtanya diwarisi oleh Rabbel II Soter (70-106M) yang dikenali sebagai raja penyelamat rakyat walaupun beliau kehilangan lebih banyak wilayah kekuasaan kepada Rom. Prestij Nabatea juga jatuh merudum semasa pemerintahannya.Kedudukan beliau diwarisi oleh saudara perempuannya, Gamilath. Namun, Kerajaan Nabatea pada waktu itu sudah pun tiba di penghujungnya memandangkan pengaruh kekuasaan Rom semakin membesar. Kerajaan Nabatea pun ditundukkan dan diserap sebagai wilayah taklukan Rom pada tahun 106M.KESIMPULANKota-kota Nabatea mengalami kejatuhan semasa berada di bawah pemerintahan Rom dan sebuah kejadian gempa bumi yang berlaku pada tahun 363M pula meranapkan kebanyakan kota tersebut. Wilayah ini kemudiannya diperintah oleh Empayar Rom Timur (Byzantine) yang menubuhkan sejumlah gereja di kota-kota tersebut sekaligus menghidupkan semula sektor komersial sebelum berlaku lagi sebuah gempa bumi pada tahun 551M – mengakibatkan kemusnahan lanjut. Menjelang Serangan Arab pada abad ke-7M, kota-kota Nabatea ini telah pun lama ranap dan Nabatea pula dilupakan. Hanya pada abad ke-19M, semasa para pengembara Eropah mula melawat kawasan tersebut, barulah kota-kota seperti Petra ditemui semula. Kebudayaan Nabatea yang unik makin menarik minat dunia terhadap kota Petra.Tumpuan kepada Nabatea semakin berkembang pada abad ke-20M dengan sejumlah sejarahwan dan ahli arkeologi melawat wilayah berkenaan dan melakukan kerja-kerja ekskavasi di tapak-tapak purba itu. Petra kemudiannya diisytiharkan sebagai Tapak Warisan Dunia pada tahun 1985M dan dinamakan sebagai salah satu dari Tujuh Keajaiban Dunia pada tahun 2007.Kemahiran masyarakat Nabatea dalam pertukangan batu jelas terbukti menerusi struktur-struktur Petra – kemahiran yang dianggap tiada tandingannya di zaman purba. Kebijaksanaan mereka dalam memanfaatkan setiap inci peluang yang ada turut membenarkan mereka menjadi kerajaan yang paling kaya di wilayah itu.Walaupun ketamadunan ini telah dilupakan selama berabad-abad, pada hari ini ia diperakui sebagai sebuah kebudayaan yang maju yang tidak hanya berkemampuan untuk menghadapi cuaca yang panas dan gersang, namun untuk turut mengecap kegemilangan di tanah tandus seperti itu.

RUJUKAN:


Darwin Keliru Dengan Evolusi Tumbuhan Berbunga?

Siapa tidak kenal sosok tubuh bernama Charles Darwin ini? Beliau adalah pengkaji alam British pada abad ke-19 Masihi (1809-1882) yang terkenal dengan nama ‘Bapa Evolusi’ dari dunia Eropah dengan membentangkan teori evolusi dan menerbitkan buku sulungnya iaitu ‘On the Origin of Species’.

Walaupun beliau faham sepenuhnya akan evolusi-evolusi setiap hidupan di planet Bumi ini, tetapi ada satu perkara yang membingungkan beliau sepanjang hidupnya sebagai pengkaji.
Pada tahun 1879, Darwin menulis surat kepada sahabat baiknya, seorang peneroka dan ahli botani bernama Dr. Joseph Hooker. Surat tersebut menerangkan kebingungan Darwin akan salah satu jenis hidupan berkenaan evolusinya. Surat tersebut berbunyi:

“Perkembangan pesat yang mampu kita nilai terhadap seluruh tumbuhan tinggi (berbunga) menggunakan fasa geologi terkini adalah sebuah misteri yang aneh.”

Ya, tumbuhan berbunga adalah hidupan tersebut yang membingungkan Bapa Evolusi ini.

MISTERI EVOLUSI TUMBUHAN BERBUNGA

Sejarah perkembangan secara tiba-tiba tumbuhan berbunga ini penuh dengan misteri. Pernah ahli biologi evolusi dari Queen Mary, University of London bernama Professor Richard Buggs memberitahu BBC News:

“Mengikut rekod fosil, tumbuhan berbunga wujud sekitar fasa Cretaceous, sekitar 100 juta tahun dulu dan tidak ada sebarang tumbuhan seperti angiosperm (istilah sains kepada tumbuhan berbunga) yang menghasilkan bunga dan benih terawal. Ia secara tiba-tiba wujud dan berkembang dengan pesat.”

Professor Buggs juga menerangkan apa yang Darwin maksudkan terhadap ayat “misteri yang aneh” dalam suratnya, melalui penerbitan artikel dalam American Journal of Botany.
Beliau mengatakan bahawa Darwin berusaha mencari penyelesaian terhadap evolusi tumbuhan berbunga. Darwin dikatakan takut apabila evolusi hidupan itu tidak mampu beliau bongkarkan, ia akan mencacatkan teori evolusinya di mata para pengkritik, terutamanya agamawan yang percaya bahawa tumbuhan berbunga adalah kelahiran terus dari Tuhan.

140 tahun kemudian, misteri evolusi tumbuhan berbunga masih tidak dapat dibongkar. Walaupun ahli botani berusaha merungkaikannya dari rekod-rekod fosil tumbuhan, tetapi jawapannya masih tidak dapat ditemui. Namun pada Januari 2021, saintis akhirnya membongkar kemisterian evolusi tumbuhan ini!

MISTERI EVOLUSI TUMBUHAN BERBUNGA AKHIRNYA TERJAWAB!

Kumpulan pengkaji dari UC Santa Cruz, California, AS, telah membongkar misteri evolusi tumbuhan berbunga dengan mengkaji organ anter (anther). Anter adalah sebahagian dari organ pembiakan bunga bernama stamen dan ia mempunyai debunga.

Tumbuhan berbunga biasanya bergantung kepada serangga pendebunga seperti lebah untuk membantu tumbuhan mencapai fasa pembiakan, di mana serangga ini akan memindahkan debunga dari anter ke bunga dari tumbuhan lain.

Walau bagaimanapun, debunga adalah makanan lebah. Jika stok debunga cukup bagi lebah tersebut, ia akan terus ke sarang dan melupakannya peranannya sebagai agen pendebungaan.

Kathleen Kay, Professor Madya ekologi dan evolusi biologi di UC Santa Cruz menyatakan bahawa cara tumbuhan berbunga berevolusi adalah melalui penyebaran debunga secara maksimum. Lebah menjadi kunci utama dalam evolusi ini melalui peranannya terhadap anter-anter yang lebih ini singgah.

Sesetengah spesis pokok bunga mempunyai dua set anter yang terpisah dalam setiap bunga. Dua set anter ini dipanggil sebagai ‘heteranthery’. Kumpulan penyelidik ini mengambi spesis pokok bunga bernama Clarkia sp. sebagai bahan kajian.

Mereka mendapati bahawa fungsi ‘heteranthery’ adalah menghasilkan kuantiti debunga yang banyak untuk memberikan kepada sebarang lebah yang datang singgah. Lebah yang ‘mengangkut’ bertan-tan debunga pergi singgah ke bunga seterusnya dalam pokok bunga yang sama. Siap menyebarkan debunga, bunga akan menghasilkan buah kemudian jatuh tanah dan lahirnya pokok bunga baru.

Kay percaya bahawa inilah jawapan kepada pembentukan evolusi tumbuhan berbunga. Sejak 100 juta tahun dulu, pokok bunga kuno bergantung harap kepada serangga untuk menyebarkan debunga demi kelangsungan hidup, tidak bergantung harap kepada perubahan fizikal secara perlahan menghadapi iklim berubah-ubah.

Kay juga merasa apa yang Darwin usahakan dalam mencari jawapan terhadap evolusi tersebut menggunakan spesis pokok bunga Clarkia. Maka, mendiang Darwin boleh aman di alam sana, setelah mengetahui generasi selepasnya telah membongkarkan rahsia evolusi tumbuhan berbunga.

RUJUKAN:

McDermott, A. (23 January 2021). New Study Solves Flower Mystery that Baffled Charles Darwin. Ancient Origins.

New Study Solves Mystery of Flowers That Baffled Charles Darwin. Laboratory Equipment. Retrieved from 22 January 2021.


Mengapa Sultan-Sultan Uthmaniyyah Tidak Pernah Menunaikan Haji?

Empayar Uthmaniyah amat terkenal sebagai antara kerajaan Islam yang memainkan peranan sebagai Khalifah, sekaligus memegang gelaran sebagai ‘Penjaga Dua Kota Suci’ (Mekah dan Madinah). Semenangnya dua kota suci itu sangat terjaga dengan baik sepanjang pemerintahan Uthmaniyah, contohnya, ketika teknologi elektrik kali pertama tiba di Uthmaniyah, Sultan Abdülhamid II memerintahkan agar tempat pertama yang akan menerima bekalan elektrik adalah di Masjidilharam.

Segalanya sangat sempurna dan baik-baik sahaja semasa Uthmaniyah berkuasa sehinggalah tercetusnya Rev0lusi Arab yang menyaksikan kejatuhan dominasi Uthmaniyah di Semenanjung Arab hasil hasutan pihak British. Namun di sebalik kesempurnaan ini, timbul satu persoalan, mengapa Sultan-sultan Uthmaniyah tidak pernah menunaikan ibadah Haji?

Ini adalah soalan yang sering diajukan dan justifikasi terbaik untuk menjawab persoalan ini adalah dengan merujuk kepada konflik yang melibatkan tentera Janissari dengan Sultan Osman II, kerana jawapannya ada pada Insiden pembvnuhan Osman II.

Pertama sekali, kita harus merumuskan hukum wajib menunaikan Haji (fardhu ain) adalah tertakluk sah mengikut beberapa syarat, namun oleh kerana syarat-syarat ini berbeza mengikut mazhab, jadi penulis menyenaraikan syarat menunaikan Haji mengikut mazhab Syafie yang tidak ada banyak perbezaan yang ketara dengan mazhab-mazhab lain.

Syarat-syarat Menunaikan Haji Mengikut Mazhab Syafie:

Manakala bagi perempuan pula ditambah: Ada kawan wanita Muslim yang boleh dipercayai.

Baik, selepas penjelasan ringkas ini, mari kita mencari jawapan kepada persoalan mengapa Sultan Uthmaniyyah tidak pergi menunaikan haji:

Menurut Perundangan Islam, Jihad adalah fardhu kifayah bagi umat Islam.  Atas sebab ini, seorang Muslim selaku individu, boleh memilih untuk menunaikan haji, yang merupakan fardhu ain, kecuali jika terdapat ancaman bah4ya yang jelas dari musuh yang membenarkan Jihad, yang merupakan fardhu kifayah

Oleh itu, Jihad tidak akan menjadi penghalang bagi individu Muslim untuk menunaikan haji, dengan pengecualian sekiranya timbul syarat bagi orang-orang Muslim yang akan pergi menunaikan haji itu dapat atau berupaya mengatasi anc4man musuh.

Dan di sinilah hukum untuk para khalifah dan sultan berbeza dengan individu Muslim yang lain iaitu, Jihad, yakni seorang pemerintah Uthmaniyah sentiasa berada dalam keadaan di mana keberadaannya di ibu kota negaranya adalah sangat perlu agar sebarang anc4man ser4ngan musuh mudah diperhatikan, ini berdasarkan kedudukan geografi Empayar Uthmaniyyah selaku satu-satunya kerajaan Islam di Eropah Timur yang sentiasa dikelilingi musuh.

Dan dengan keputusan hukum itu, ia telah menjadi penjamin dalam memastikan keselamatan umat Islam dan jika atau ketika diperlukan dalam pertempvran, ia menjadi kewajiban mutlak (fardhu ain) bagi Khalifah dan Sultan.

Abu Hurairah pernah menceritakan sabda Rasulullah S.A.W. yang menyebut bahawa sesungguhnya Rasulullah pernah ditanya, amal apakah yang paling utama? Baginda bersabda, “Beriman kepada Allah dan rasul-Nya”. Baginda ditanya lagi, Kemudian apa? Baginda menjawab, “Jihad di jalan Allah”. Baginda ditanya lagi, Kemudian apa lagi? Baginda menjawab, “Haji Mabrur”. (Hadis Riwayat Bukhari).

Jelaslah, melindungi nyawa, harta benda dan maruah umat Islam adalah antara hak masyarakat, atau maslahah umum yang juga dikenali sebagai hukukullah, iaitu, ia adalah bentuk pengabdian atau khidmat yang melibatkan orang ramai.

Kadang-kadang maslahah umum boleh menjadi lebih penting berbanding tanggungjawab peribadi.  Dan ini adalah kes yang sama di sini.

Para pemerintah Uthmaniyah dari Osman I hingga Selim II menghabiskan separuh hayat mereka menyertai kempen Jihad di jalan Allah. Pada dasarnya, para sarjana dan ulama mengeluarkan fatwa bahawa Sultan harus memilih Jihad yang menjadi kewajiban mereka sebagai fardhu ain dalam kualiti hukukullah (hukum umum) dan mengekalkan perintah duniawi untuk menunaikan Haji sebagai hukum wajib tetapi bersifat peribadi.

Ketika Bayezid II berniat untuk pergi menunaikan haji semasa dia masih seorang Gabenor di Amasya, dengan surat yang ditandatangani oleh Wazir Agung dan beberapa negarawan terkemuka yang lain, baginda dinasihatkan untuk kekal di kerusi pentadbirannya tanpa meninggalkan kedudukan walau sesaat sekali pun. Baginda dinasihatkan agar meninggalkan urusan ibadah haji kepada orang ramai atau mereka yang tidak terlibat dalam urusan pentadbiran negara. Jika tidak, baginda akan menyebabkan musuh terdorong untuk menyer4ng umat Islam.

Demikianlah juga, Sultan Osman II, yang dengan nekad dan bersedia untuk menunaikan haji dengan harga yang dia bayar dengan nyawanya sendiri.

Pember0ntakan Terhadap Sultan Osman II

Pada tahun 1620, Sultan Osman II terlibat dalam Ekspedisi ke Hotin. Tetapi kebanyakan tenteranya tidak mahu berper4ng. Manakala sebahagian tentera Uthmaniyah yang lain gagal menawan kubu parit musuh dan ini mematahkan semangat dan moral tentera Uthmaniyah.

Oleh itu, tentera Uthmaniyah gagal memperoleh kemenangan dan kemudian mereka terpaksa menandatangani Perjanjian Hotin.  Menurut perjanjian;

“Lehistan dan Empayar Uthmaniyah tidak akan menyer4ng antara satu sama lain, dan akan membayar 40,000 dukat kepada Crimean Inn seperti sebelumnya.”

Sultan Osman II berpendapat punca kegagalan ini adalah kerana keengganan tentera untuk berper4ng. Baginda cuba membubarkan pasukan elit Janissari tetapi apabila pihak Janissari mendengar berita ini, mereka marah hingga dilaporkan pernah membuat kenyataan ‘’Sekiranya Sultan tidak lagi menginginkan kami, maka kami juga tidak menginginkan Sultan ini!”.

Osman II ingin mewujudkan angkatan tentera baharu yang akan dianggotai oleh tentera dari Anatolia, Mesir dan Syria.

Sultan Osman II cuba mengirimkan hasrat dan perintah ini secara rahsia kepada pentadbir Haleb, Erzurum, Şam dan para bangsawan Mesir. Tetapi janissari mengetahui perkara ini melalui orang mereka yang berada di istana dan ini adalah saat terakhir yang amat genting bagi kedua belah pihak. Osman II ingin pergi ke Anatolia untuk mengumpul dan memeriksa angkatan tenteranya yang baharu. Pada waktu ini, pember0ntakan berlaku di Lubnan.

Sultan Osman tahu inilah peluang terbaik untuknya, inilah justifikasi yang kukuh untuk menghapuskan Janissari, Dan baginda mahu pergi ke Lubnan untuk menundukkan pember0ntakan. Tetapi wazir agung dan Sheikh al-İslam berpendapat tidak ada keperluan bagi Sultan untuk pergi ke Lubnan bagi mencegah pember0ntakan kecil.

Selanjutnya, sultan memutuskan untuk pergi menunaikan haji sebagai alasan (sebenarnya mahu mengumpulkan angkatan tenteranya). Sehingga ke waktu itu, tidak pernah ada seorang pun dari kesemua Sultan Uthmaniyah yang pernah menunaikan Haji.

Wazir Agung dan Sheikh al-Islam cuba menghalang tetapi baginda berkeras. Para bangsawan yang sudah sedia maklum akan hasrat Sultan telah pun bersedia dan sedang dalam perjalanan menyambut dan mengiringi Sultan. Tetapi Sultan tidak akan pernah sempat pergi ‘menunaikan haji.’

Pada 20 Mei 1622, Sultan Osman II telah ditangkap oleh pember0ntak Janissari dan dibawa ke penjara bawah tanah Yedikule, di situ, baginda telah dihvkum bvnuh dengan dijerut leher mengikut tradisi dinasti Uthmaniyah oleh tentera Janissari. Baginda menjadi Sultan Uthmaniyah yang pertama dibvnuh akibat pember0ntakan.

Jelas sekali, Osman II terk0rban kerana memperlekehkan fatwa yang dikeluarkan oleh Essad Effendi, Sheikh-al Islam Uthmaniyah ketika itu merangkap bapa mertuanya sendiri, berikut adalah petikan keputusan fatwa berdasarkan pandangan ahli Fiqh :

“Ibadah Haji tidak menjadi kewajiban bagi Sultan; mereka lebih sesuai kekal di atas takhta mereka dan melaksanakan keadilan agar tidak timbul hasutan”.

Aziz Mahmud Hudai, tokoh terkenal pada masa itu menyokong fatwa itu, beliau dengan bersungguh-sungguh mengingatkan Osman II agar mematuhi fatwa itu. Bahkan, kenyataan Yahia Effendi, yang ditegur oleh Sultan kerana memprovokasi pihak tentera dalam hal itu (kemudian dilantik sebagai Sheikh-ul islam), sesungguhnya sesuai dengan kriteria fiqh Islam:

“Wahai Sultan kami yang didoakan kebaikan oleh para ulama dari kejauhan, buat Tuanku dalam usaha mencabar para penyangak. Walaupun begitu, kami enggan bersetuju dengan hasrat Tuanku yang mahu menunaikan Haji, kerana nenek moyang Tuanku tidak pernah melaksanakannya, mereka tidak melakukan ziarah yang diberkati itu. Sultan sebelum ini telah meng0rbankan keinginan mereka untuk menunaikan ibadah Haji yang suci demi untuk menjaga ketertiban dunia. Adalah salah jika meninggalkan Mamaliq al-Makhrusah (Empayar Uthmaniyah yang dirahmati, dilindungi Allah) dengan wujudnya kemungkinan musuh mungkin muncul dan menimbulkan hasutan di seluruh negara. Oleh itu, jika kami salah dalam menilai hal ini, kami sedia menanggung dosa-dosa kami kerana menghalang Tuanku, sekiranya ada.”

Sementara di sisi lain, ungkapan-ungkapan berikut merangkumi khabar angin yang tersebar di kalangan orang ramai dan tentera, terutamanya pihak Janisari yang menganggap ini adalah tugas mereka untuk melindungi negara dari sebarang bah4ya.

Persepsi sebegini sebenarnya telah menimbulkan masalah ini: Janissari juga didorong oleh desas-desus bahawa Sultan merancang mahu menubuhkan pasukan tentera baru untuk menggantikan mereka. Janissari telah menyatakan rasa tidak puas hati mereka terhadap Osman dengan mengatakan:

“Kamu mahu pergi menunaikan Haji, kamu ingin membubarkan kor Janissari dan Kavalri. Kamu ada niat untuk mengumpulkan angkatan tentera yang baru! Kami dengar kamu akan membawa tentera dari Syam dan Aleppo. Kami tidak boleh menerima ini. Duduklah di istana mu dan bersikaplah seperti yang seharusnya seorang Padishah, jadilah seperti seorang Padishah! Jika tidak, perkara ini akan jadi berbeza!”

Sebagai penjelasan mengenai syarat wajib memiliki tubuh badan yang sihat, beberapa ahli hukum Islam berpendapat bahawa walaupun seseorang itu sihat tubuh badan, tetapi jika dia dipenjara atau dalam ketakutan dengan pentadbir z4lim yang menghalangnya daripada melakukan haji akan menghalang pelaksanaan haji.

Dan oleh itu kita pun tiba di kesimpulan yang Sultan atau para pembesar yang berada dalam situasi yang sama juga akan dianggap terkurung dan ibadah haji hanyalah wajib bagi Sultan jika menggunakan harta peribadinya sendiri, dan selagi punca alasan itu masih ada, seorang sultan mungkin tidak boleh menunaikan haji sampai bila-bila.

Dan situasi ini berlaku dalam abad yang mana teknologi pengangkutan belum begitu canggih seperti yang ada pada zaman kita dan perjalanan ibadah Haji boleh memakan waktu sekurang-kurangnya tiga bulan.

Oleh itu, ini bermaksud, sekiranya kita kurang mahir tentang hukum, kita lebih cenderung mendorong persoalan prejudis dan menganggap Sultan Uthmaniyah seharusnya wajib menunaikan Haji tanpa mengetahui akan risiko di sebaliknya.

Tak ada keperluan pun untuk mempersoalkan mengapa Sultan Uthmaniyah yang telah menghabiskan separuh dari kehidupan mereka di barisan hadapan, melancarkan Jihad sejauh ke Mesir tetapi tidak pergi menunaikan Haji, kerana bagi seorang Sultan yang melaksanakan kempen mengetuai angkatan tentera mujahid, mereka tidak boleh disamakan dengan tentera yang meninggalkan negaranya sendiri selama tiga bulan untuk berbakti kepada negara.

Contoh kesan yang paling ketara adalah reaksi yang bukan sahaja datang dari pihak tentera tetapi reaksi masyarakat terhadap Osman II. Sekali lagi, para ulama pernah mengeluarkan fatwa ibadah Haji tidak wajib selama 20 tahun setelah 326 Hijrah / 937 M kerana pember0ntakan kelompok Karamita, yang menganc4m keselamatan laluan perjalanan jemaah Haji, ini membawa kita kembali kepada salah satu daripada syarat sah haji iaitu keamanan/keselamatan dalam perjalanan.

Maka pember0ntakan itu menimbulkan bah4ya bagi jemaah Haji kerana mereka mungkin akan berhadapan dengan risiko keselamatan dalam perjalanan mereka.

Kesimpulannya, para ulamak pada waktu yang sesuai dengan zamannya itu telah merujuk kepada hukum Islam untuk mengetengahkan dalil yang tidak mewajibkan sultan Uthmaniyah menunaikan ibadah Haji.

Walaupun begitu, mereka tetap menghantar orang lain sebagai wakil menggantikan mereka atau membayar badal haji. Adakalanya mereka akan mengirim rombongan bersama mahmal dan beberapa hadiah-hadiah lain sebagai ganti. Namun, dikatakan bahawa Sultan Abdülaziz pernah secara sembunyi melaksanakan ibadah haji melalui penyamaran. Walau bagaimanapun, tidak ada sebarang bukti sahih dalam catatan dokumen rasmi untuk mengesahkan perkara ini.

RUJUKAN:

Farooqi, N. (1988). Moguls, Ottomans, and Pilgrims: Protecting the Routes to Mecca in the Sixteenth and Seventeenth Centuries. The International History Review.

Faroqhi, Suraiya (2014). Pilgrims and Sultans: The Hajj Under the Ottomans (Library of Ottoman Studies). B. Tauris.

Dr. Ahmed Akgündüz – Why Did The Ottoman Sultans Not Perform The Hajj Pilgrimage? (link broken)


Bagaimana Boleh Wujud Harimau Berwarna Putih?

Harimau sedang menghampiri ambang kepµpµsan. Mungkin dalam masa terdekat, ngauman harimau takkan lagi kedengaran dalam hutan belantara.

Di mana-mana saja, harimau berdepan dengan pεmbµrµaη, pεmεrδagangaη anggota, kehilangan habitat, kσnflιk manusia dan perubahan iklim.

Harimau Malaya (panthera tigris tigris) sedang menghitung hari dengan populasi keseluruhan berada dalam lingkungan 250 hingga 340 ekor (Kawanishi, 2015).

Jadi mungkin satu hari, harimau hanya hidup di dalam zoo sahaja. Realiti tersebut semakin menjadi-jadi sekarang ini, dengan banyak harimau sekadar menjadi tatapan manusia dan eksperimen pakar.

Jika berlaku, ini amat merugikan – kerana masih banyak belum sains tahu tentang harimau. Salah satu ialah kemandirian harimau putih di hutan.

Harimau putih bukanlah suatu spesis baru. Sebaliknya ia merupakan jenis sama dengan Harimau Bengal dan Harimau Siberia, kedua-duanya juga berdepan dengan ambang kepµpµsan.

Cuma harimau putih tidak mempunyai pigmentasi melanin untuk menjadikan warna bulunya jingga seperti yang lain (Lewis, 2013). Ini juga membuatkan harimau putih cepat membesar dan lebih berat.

Sebab itulah harimau putih biasanya kelihatan lebih besar, untuk dibandingkan dengan harimau jingga sama ada ketika bayi atau dewasa.

Seekor harimau putih jantan boleh mencecah berat 200 kilogram dengan panjang tiga meter.

Bagaimana Harimau Menjadi Putih

Seekor harimau putih mempunyai pigmentasi hanya untuk belangnya sahaja. Jika bulu dιcµkµr, kulit harimau masih menunjukkan kesan belang.

Seekor harimau putih hanya dilahirkan selepas ibu bapanya membawa bahan genetik berlainan, biasanya berlaku pada seekor dalam 10,000 kelahiran. Harimau ini mengalami situasi albinisme.

Seekor harimau bernama Mohini di Zoo Bristol, United Kingdom kelihatan lebih putih berbanding saudara-saudara kandungnya.

Perkara ini berlaku kerana Mohini tidak selalu meluangkan masa di luar ketika musim salji (bermakna, cuaca sejuk akan menjadikan harimau putih kelihatan sedikit berkrim).

Dan kekurangan (atau ketiadaan) pigmentasi mempengaruhi sistem imuniti seekor harimau putih.

Pεmbιakaη antara harimau putih selalu menyebabkan situasi luar jangka. Kerana mata anak-anak mereka biasanya menjadi juling (Cronin, 2014).

Kebanyakan harimau putih yang mengalami juling kerana bergenetik campuran antara Bengal dan Siberia. Satu-satunya Bengal tulen yang mengalami juling ialah anak Mohini bernama Rewati.

Jadi sifat juling itu merupakan faktor genetik putih dan tidak semestinya kerana pεmbιakaη antara dua harimau putih.

Saintis pernah mengimbas seekor harimau bernama Moni. Walaupun mata kelihatan normal, otak Moni menunjukkan bacaan pelik. Umpama matanya berhubung dengan bahagian otak yang tidak sepatutnya.

Sesuatu harimau putih kelihatan normal tidak semestinya normal. Ada kebarangkalian ia mempunyai kecacatan tertentu yang mempengaruhi fizikalnya sama ada luar atau dalam.

Sesetengah harimau putih terlalu sensitif pada cahaya.

Selain daripada itu, harimau putih mungkin mengalami masalah genetik lain seperti urat tendon kecil, kaki tεmpaηg dan tulang belakang bengkok. Jadi kecergasan biologi harimau putih cenderung untuk terjejas secara berperingkat.

Harimau putih juga tidak boleh diberikan ubat secara sewenang-wenangnya. Seekor bernama Cheytan (anak Bhim dan Sumita) di Zoo San Antonio mαtι ketika menerima rawatan gigi.

Rupanya harimau putih ada tindak balas berlainan pada ubat tidur kerana tidak mampu menghasilkan tyrosinase. Ada yang berisiko mengalami pεηδarahaη berpanjangan selepas pεmbεδahaη.

Mengenali Susur Galur Harimau Putih Dalam Pemuliharaan

Kewujudan harimau putih dilaporkan sejak 1500-an lagi. Tetapi sejak tahun 1958, harimau putih sudah tidak lagi kelihatan dalam hutan. Sekarang semuanya dalam zoo sahaja, yang dilahirkan daripada nasab seekor bernama Mohan.

Untuk pengetahuan semua, Mohan dilahirkan dalam hutan India pada tahun 1951 (Pester, 2021). Tetapi sebuah zoo di Nicaragua dianugerahkan rezeki luar biasa. Seekor ibu harimau jingga telah bunting dan kemudian melahirkan anak.

Salah satu daripada anaknya mengalami albinisme, dinamakan Nieve (sempena salji).

Rupa-rupanya genetik albinisme tidak hilang. Moyang Nieve merupakan seekor harimau putih, menurunkan genetiknya hingga ke cicit.

Ibu bapa Nieve mempunyai genetik harimau putih cuma secara melangkau. Bermakna terdapat kebarangkalian mereka akan melahirkan anak albino lagi (ataupun adik-beradik Nieve meneruskan genetik ini secara melangkau).

RUJUKAN:

Cronin, A.M. (2014, April 30). The truth about white tigers and why their (ditapiskan) needs to stop. One Green Planet.

Kawanishi, K. (2015). Panthera tigris subsp. jacksoni. IUCN Red List of  (ditapiskan) Species.

Lewis, T. (2013, Mei 23). How the White Tiger got his coat. Live Science.

Pester, P. (2021, Januari 10). The strange history of white tigers. Live Science.


Kota Perkubuan Bani Hammad: Simbol Kegemilangan Islam Algeria

Pada hari ini, hanya puing-puing runtuhan sahaja yang dapat membuktikan signifikasi yang pernah dipegang oleh Kubu Beni Hammad dalam sejarah Algeria. Kota ini mengecapi kegemilangan sebagai sebuah kubu kuat merangkap ibu kota bagi sebuah dinasti sebelum kemudiannya ia ditinggalkan oleh para penghuninya yang mencari kehidupan di kota lain. Kota perkubuan yang pernah berdiri megah ini pada akhirnya menerima nasib yang malang apabila sebahagian daripadanya dihancurkan.

PENGASAS KOTA PERKUBUAN BENI HAMMAD

Tapak yang turut dikenali sebagai al-Qal’a Beni Hammad ini merupakan sebuah kota perkubuan yang terletak berhampiran dengan bandar Maadid, di belahan Maghreb, Algeria. Ia berjarak kira-kira 225km (140 batu) arah tenggara dari Algiers, ibu kota Algeria moden. Al-Qal’a Beni Hammad dan Algiers sememangnya berkongsi pertalian sejarah. Pada separuh kedua kurun ke-10 Masihi, Algeria yang merupakan sebahagian daripada Ifriqiyya pada waktu itu, berada di bawah kekuasaan Kekhalifahan Fatimiyah.

Tatkala Fatimiyah memindahkan ibu kota mereka dari Mahdia (di Tunisia) ke Kaherah, salah seorang penyokong tempatan mereka, iaitu Bullugin ibn Ziri, dilantik sebagai wakil pemerintah. Bulluggin inilah yang kelak menubuhkan kota Algiers dan mengasaskan Dinasti Ziriyyah (Zirid).

Selepas Bulluggin meninggal dunia pada tahun 984 Masihi, kedudukannya diambil-alih oleh salah puteranya yang bernama al-Mansur ibn Bullugin. Salah seorang adik-beradik al-Mansur, iaitu Hammad ibn Bulluggin, diberikan jawatan sebagai gabenor di Maghreb tengah. Hammad inilah yang bertanggungjawab menubuhkan Kota Perkubuan Beni Hammad yang berperanan sebagai ibu kota pentadbirannya.

Kemudian, dari kota inilah Hammad meningkatkan pengaruhnya dengan melebarkan kekuasaannya ke kawasan sekitar. Pada tahun 995 Masihi, al-Mansur meninggal dunia dan pucuk kepimpinan diwariskan kepada Badis ibn Mansur, puteranya.

Pertumbuhan kuasa Hammad di rantau Maghreb tengah mula menimbulkan kerisauan dalam hati anak saudaranya, dan sememangnya kerisauan ini munasabah. Hal ini kerana pada tahun 1014 Masihi, Hammad memeluk agama Sunni-Islam sekaligus menjadi penyokong Kekhalifahan Abbasiyah yang merupakan seteru kepada Fatimiyah. Dalam erti kata lain, Hammad secara efektif menubuhkan dinastinya yang tersendiri.

Sebagai susulan, Ziriyyah pun mengisytiharkan perang ke atas Hammadiyyah dan menyerang kota itu pada tahun 1017. Walau bagaimanapun, Hammadiyyah berupaya menangkis kepungan yang dilakukan sekaligus meraih kemerdekaan daripada Ziriyyah.

PEMERINCIAN SENI BINA KOTA PERKUBUAN BENI HAMMAD

Sebagai ibu kota Dinasti Hammadiyah, Kota Perkubuan Beni Hammad diperindahkan oleh para pemerintahnya. Salah satu struktur paling menyerlah dalam kota ini adalah Masjid Jamek. Masjid ini merupakan masjid kedua terbesar di Algeria (masjid terbesar ialah Masjid Mansourah) dan kemasyhurannya dipacu lagi apabila ia memiliki minaret kedua tertua di negara berkenaan (menara tertua ialah minaret Masjid Sidi Boumerouane). Dewan solat Masjid Jamek ini mengandungi 13 buah laluan dan 8 ruang di setiap satu laluan.

Satu lagi struktur yang menonjol di kota itu adalah Dal al-Bahr (bermaksud ‘Tasik Istana’) yang berfungsi sebagai kediaman pemerintah. Dal al-Bahr merupakan sebuah kompleks kediaman yang dipisahkan oleh sejumlah astaka dan taman bunga.

Nama istana ini diambil bersempena kolam berbentuk empat segi yang terdapat dalam kompleks berkenaan. Kolam yang berukuran 67 x 47 meter (220 x 154 kaki) ini mempunyai satu tanjakan, di mana di tanjakan itu lazim diadakan persembahan teater dan acara-acara sukan. Dal al-Bahr dan Masjid Jamek adalah bukti kegemilangan yang pernah dikecapi oleh Dinasti Hammadiyah.

HANCURNYA KOTA PERKUBUAN BENI HAMMAD DAN PENGIKTIRAFAN KE ATASNYA

Namun, kegemilangan ini menuju pengakhirannya pada tahun 1090. Menjelang 1045, emir Dinasti Ziriyyah, iaitu al-Mu’izz menumpahkan kesetiaan kepada Abbasiyah setelah sebelumnya berpihak kepada Fatimiyah. Sebagai tindak balas terhadap perkara itu, Fatimiyah menghantar sepasukan tenter4 yang terdiri daripada suku Arab nomad, iaitu Bani Hilal, bagi menyer4ng Ziriyyah.

Pada tahun 1090, Bani Hilal ini menghadirkan anc4man terhadap Kota Perkubuan Beni Hammad sekaligus mengakibatkan para penghuninya memilih untuk meninggalkan kota. Pada tahun 1152, pemerintah terakhir Dinasti Hammadiyah, iaitu Yahia, menyerah kepada al-Muwahiddun yang berpangkalan di Maghribi. Para pemerintah al-Muwahiddun kemudiannya bertindak menghancurkan sebahagian kota perkubuan tersebut.

Pada hari ini, runtuhan Kota Perkubuan Beni Hammad dijadikan sebagai destinasi pelancongan. Tepat pada tahun 1980, tapak tersebut diiktiraf sebagai Tapak Warisan Dunia UNESCO, yang antara faktornya adalah kerana ia berdiri sebagai bukti “kegemilangan tamadun Hammad; dan memperagakan sebuah seni bina yang asli di Afrika Utara.”

RUJUKAN :

Wu Mingren. (7 Ogos 2018). Beni Hammad Fort: Ruins Attest the Dreams of a Medieval Algerian Islamic Dynasty. Ancient Origins. https://www.ancient-origins.net/ancient-places-africa/beni-hammad-fort-0010507


‘Nostradamus’ Jawa Yang Meramal Penjajahan Belanda Di Bumi Indonesia

Kalau buka cerita tentang Pulau Jawa, boleh kata nama Gajah Mada (1290-1364) dan Wali Songo  (1404) wajib ada. Seorang dengan jasa memacak bendera Majapahit di segenap Nusantara. Satu lagi pula dengan jasa menyuburkan Islam secara aman di bumi Jawa.

Namun sebelum kedua-duanya itu berjasa, Jawa terlebih dahulu mengenali Jayabaya (disebut Joyoboyo). Jayabaya ini merupakan raja bagi sebuah kerajaan di Jawa Timur. Iaitu Kerajaan Kediri (1042-1222). Kalau lihat peta pada hari ini, wilayahnya bermula dari Mataram hingga ke Banyuwangi. Makna kata, Semarang, Surabaya, dan Malang pun termasuk sekali.

Cuma sebelum era Jayabaya (1135-1159), Kerajaan Kediri ikutkan belum terbentuk secara rasmi. Masa itu, ia masih sebahagian dari Kerajaan Panjalu yang berseteru dengan Kerajaan Janggala di barat.

Dua kerajaan tersebut pada asalnya bersatu di bawah Kerajaan Kahuripan. Namun disebabkan berlaku perebutan, Airlangga (1019) sebagai pembangun pun membahagikannya kepada dua putera – Sri Samarawijaya mentadbir Panjalu dan Mapanji Garasakan memerintah Janggala.

Pembahagian ini ikutkan bertujuan supaya dua beradik itu dapat hidup harmoni. Tetapi kerana masing-masing mahu menjadi pewaris mutlak, maka apalagi… perang pun meledak. Sampai berpanjangan dekat sekurun juga lamanya.

Hinggalah pada era Jayabaya, Janggala dikalahkan lantas dua kerajaan itu pun disatukan sebagai Kerajaan Kediri. Bermula dari titik tersebut, Kediri pun membangun dalam bidang ekonomi, ketenteraan, dan kesenian.

Sampaikan dalam satu catatan, dikatakan yang kekayaan Kediri setanding dengan China. Armadanya kuat. Cakupan sasteranya juga mantap. Bayangkan, epik Mahabharata yang maha panjang itu selamba saja ditulis semula mengikut kesesuaian tempatan. Sehingga lahir hikayat Bharatayudha yang merupakan Mahabharata versi Jawa. Nak dibanding dengan kita sekarang, jangankan menulis semula hikayat asing jadi versi lokal, hikayat sendiri pun entah dijaga entah tidak.

Apapun, atas penyatuan dan pemakmuran yang dibuat oleh Jayabaya di Jawa Timur, beliau lantas dijulang sebagai ‘ratu adil’. Penghormatan ini diberi bukan setakat atas kapasitinya sebagai seorang raja. Tetapi juga seorang tukang ramal yang ramalannya banyak terlaksana. Hinggakan di Barat, beliau turut dikenal dengan gelar “Nostradamus Jawa”.

Bagi yang dah biasa bergemulang dengan teori konspirasi dan ramalan masa depan, nama Nostradamus ikutkan tidak lagi asing. Dia ini ibarat The Simpsons dari era pertengahan. Kononnya, apa yang dia kata banyak yang jadi nyata. Baik pasal Revolusi Perancis, bom atom, ‘seniman tersakiti’, mahupun insiden sembilan-satu-satu – semua pun betul-betul berlaku.

Hal sama berlaku pada ramalan-ramalan Jayabaya. Antaranya adalah ramalan beliau mengenai ‘lelaki berkulit putih yang akan menakluki Jawa untuk masa yang lama, sebelum diusir oleh lelaki berkulit kuning dari utara yang bakal menjajah selama usia sebatang jagung’.

Ramalan ini kalau dilihat, memang selari dengan penjajahan Belanda di Indonesia (sejak 1595) yang kemudian disusuli oleh Jepun (1942). Sebab itu, banyak ramalan Jayabaya dipercayai dan cuba diterokai.

Contohnya ketika menyifatkan tentang kepimpinan ‘Jawa di era moden’, beliau memakai istilah Notonegoro yang secara harfiah bermaksud ‘pentadbir negara’. Istilah ini mengundang pelbagai persepsi. Persepsi paling ringkas; ia meramalkan yang ‘pemimpin Jawa’ di masa hadapan tidak memegang kuasa seperti raja-raja, tetapi sekadar mentadbir dan mewakili rakyat – sekali gus menuding kepada konsep presiden.

Ada juga penafsiran yang agak ‘naik ke bulan’. Di mana, notonegoro ini kononnya merujuk kepada nama-nama presiden Indonesia – bermula dari SoekarNO, SoeharTO, dan masuk saja ke BJ Habibie, mereka mula berteori konspirasi.

Katanya, ‘ne’ merujuk kepada presiden yang berasal dari luar Pulau Jawa. Sementara ‘goro’ pula diambil dari ‘goro-goro’ yang bermaksud ‘huru-hara’ – satu situasi yang dikaitkan dengan era Abdurrahman Wahid dan Megawati Soekarnoputri. Kemudian untuk presiden keenam, Yodhoyono, kitaran katanya bermula semula. Tetapi pada nama Joko Widodo, tidak tahulah bagaimana mereka ‘kona’.

Apapun, ada sebab mengapa ramalan satu ini sehabis mungkin cuba diberi makna. Sebab, ia menuding kepada kemunculan ‘Jayabaya 2.0’ yang konon, bakal mengeluarkan Jawa (Indonesia) dari lembah kegelapan lalu membawanya ke era paling gemilang. Justeru, ramalan ini terus dihidupkan bagi meneka siapa presiden seterusnya dan siapa yang bakal mengulangi kehebatan Jayabaya.

Tambahan, dalam ramalannya itu pun Jayabaya ada menyentuh tentang ‘tarikh kiamat’ yang konon, bakal berlaku pada tahun 2100. Ikutkan, ramalan pasal kiamat ini agak cliché. Sebab tamadun Maya yang lebih awal pun pernah buat. Tapi tak menjadi pun.

Sebab itu, Jayabaya kurang terkenal dengan ramalan ‘tarikh kiamatnya’. Pun begitu, ramalannya tentang ‘petanda kiamat’ cukup tepat. Kata Jayabaya, “Besok bila pedati dipandu tanpa kuda, perahu berjalan di udara, dan kalung besi memasung Jawa, ketahuilah yang itu tanda bahwa jaman Jayabaya sudah semakin dekat.”

Ikutkan selain ‘kereta dan kapal terbang’, Jayabaya juga ada menyebutkan 20 petanda lain. Namun, semua pun bersifat umum. Contohnya ‘rumah maksiat makin dipuji’, ‘anak biadab pada bapa’, ‘tetangga saling curiga’, dan ‘banyak peniaga menipu harga’. Kalau pasal ‘harga diri koruptor’, dalam senarai tak ada pula.

RUJUKAN

Aidah, Siti Nur. (2020). Prabu Jayabaya: History of Sang Peramal. Yogyakarta: Penerbit KBM Indonesia.

Fisher, Martini. (2016, 8 April). Jayabaya – The Seer King of Java who Predicted the Dutch and Japanese Occupation of Indonesia. Ancient Origins.

Ishak, Natasha. (2019, 15 September). Meet King Jayabaya, The Nostradamus of 12th-Century Indonesia. All That Interesting.

Kumairah. (2022, 14 January). Bikin Merinding, 20 Misteri Ramalan Prabu Jayabaya Disebut Terjadi pada Tahun 2022. Sonora.

Okezone. (2022, 7 March). Silsilah Kerajaan Kediri, Raja-Rajanya Keturunan Raja Airlangga.


Mengapa Kita Kena Belajar Berenang?

Ditekankan
disini bahawa kedua duanya mempunyai kelebihan yang tersendiri dan mampu
menyihatkan tubuh individu yang melakukan aktiviti tersebut. Tiada yang lebih
baik kecuali melakukan setiap aktiviti itu dengan istiqamah dan konsisten. Mari kita lihat dahulu fakta
nombor.

Rekod larian 100m dunia yang dipegang oleh Usian Bolt merekodkan 9.58s manakala bagi 100m acara gaya bebas yang direkodkan untuk sukan renang hanya 44.94s. Ia mempunyai jarak yang sama tetapi mempunyai jurang tempoh masa yang agak besar. Dari sini kita dapat lihat, betapa banyak tenaga yang perlu digunakan untuk menghabiskan jarak yang hanya 100mbagi sukan renang. Jika anda pernah berenang, jarak 100m itu dilihat sangat lah jauh dan memenatkan berbanding dengan berlari yang kelihatan seperti ¼ daripada trek.

Jadi
disini penulis ingin menekankan mengapa kita perlu mempelajari ilmu renang ini
kerana ia dapat memberikan pelbagai manfaat kepada kita semua.

Sukan
yang menyihatkan

Bermula dari saat seseorang perenang itu terjun ke dalam air, menghabiskan beberapa pusingan sehinggalah terapung, semuanya menggunakan otot untuk melakukan aktiviti tersebut. Setiap perenang akan menggunakan keseluruhan kumpulan otot major ketika melakukan aktiviti ini supaya mereka dapat bergerak.

Berenang
merupakan salah satu aktiviti yang dapat membakar kalori dalam badan dengan
kadar yang sangat cepat. Kalori ialah salah satu unit tenaga atau haba yang
diperlukan untuk meningkatkan suhu satu gram air sebanyak satu darjah
celcius(C). Lebihan kalori dalam badan akan menjadi liabiliti kepada seseorang
individu kerana ia akan bertukar menjadi lemak. Lemak bakal menjadi penyebab
kepada banyak penyakit seperti obesiti dan darah tiggi.

Apabila
seseorang itu berenang dengan tempo yang sederhana, ia sudah cukup untuk
membakar lemak dan kalori berlebihan di dalam badan. Apabila perenang itu
melakukan gaya dada, sebanyak 371 kcal/jam kalori akan dibakar manakala apabila
melakukan gaya yang paling memenatkan iaitu kuak kupu-kupu, sebanyak 966
kcal/jam.

Melakukan
pembakaran lemak dan kalori melalui aktiviti berenang mungkin dilihat tidak
begitu memenatkan kerana pengeluaran peluh tidak dapat dirasai disebabkan
berada di dalam air. Kita juga kurang berasa penat kerana jumlah graviti di
dalam air adalah lebih rendah berbanding di darat. Tetapi percayalah, sukan
mana yang tidak memenatkan. Bersakit ketika sihat adalah lebih baik berbanding
bersakit ketika sakit.

Selain
itu, berenang juga dapat mengurang rasa panik dan tekanan. Menurut kajian yang
dibuat oleh  Persatuan Renang United
Kingdom, berenang mampu meningkatkan aliran darah dan memberikan kebaikan
kepada kecerdasan otak. Maka darah akan mengalir secara normal dan akan
mengurangkan rasa tekanan terhadap individu berkaitan. Berenang adalah unik
kerana air memberikan ketenangan pada mental, selain seluruh tubuh berfungsi
melakukan pelbagai pergerakan

Berguna
ketika kecemasan

Ilmu berkaitan berenang amat penting dan sangat disarankan untuk dipelajari. Perkara ini kerana, ia boleh menjadi berguna bukan sahaja kepada diri sendiri malah kepada orang yang berada di sekeliling. Jika berlaku apa apa kecemasan ketika berada di kawasan yang berkaitan, kita boleh menggunakan ilmu yang sedia ada untuk membantu mangsa sebelum pihak keselamatan tiba.

Kecemasan yang boleh dikaitkan adalah seperti kes lemas. Jika seseorang yang tidak mempunyai ilmu yang berkaitan, mereka mungkin tidak dapat membantu menyelamatkan individu yang menghadapi kesukaran. Malah, jika mereka cuba untuk melakukan sedemikian mungkin beliau juga bakal menghadapi kesukaran yang sama dan akan dihanyutkan oleh arus yang deras. Penulis menegaskan disini, jika kita tidak mempunyai ilmu dan kekuatan yang cukup untuk membantu mangsa, lebih baik kita memcari alternatif lain seperti meminta bantuan daripada anggota keselamatan dan jangan cuba cuba untuk terjun menjadi hero. Seseorang yang tidak pandai berenang hanya disarankan untuk mencampak objek yang boleh terapung jika terdapat disekeliling mereka ataupun meminta bantuan orang lain. Perkara ini kerana, terdapat banyak kes kematian yang direkodkan apabila seseorang itu cuba untuk menyelamatkan orang lain. Bukan untuk menyemarakkan sikap enau dalam belukar melepaskan pucuk masing-masing, tetapi ingat, hilang satu lebih baik daripada dua.

Situasi yang dinyatakan dapat diubah 180° jika seseorang itu mempunyai asas yang kukuh dalam ilmu berenang. Ditambah lagi jika mereka merupakan seseorang yang memegang lesen International Lifesaver (ILS). Pemegang lesen ini mempunyai asas yang kukuh untuk menghadapi seberang masalah yang timbul ketika melakukan aktiviti yang berkaitan dengan air. Mereka telah mempelajari dan diuji untuk menghadapi situasi sebegini. Sesiapa sahaja yang boleh berenang disarankan untuk mengambil lesen ini yang merangkumi dua kategori iaitu Bronze Medal dan juga Lifetime. Jadi kita perlu mengorak langkah dengan mula mempelajari ilmu berenang supaya dapat digunakan ketika kecemasan kelak.

Saranan Nabi Muhammad

Daripada Ibn Umar RA bahawa Nabi SAW bersabda:

عَلِّمُوْا أَوْلَادَكُم الرِّمَايَةَ وَرَكُوْبَ الخَيْلِ وَالسِّبَاحَةَ

Maksudnya: “Ajarlah anak-anak kamu memanah,
menunggang kuda dan juga berenang”.

Hadis yang dinyatakan agak popular di dalam masyarakat kita apabila membicarakan tentang sukan renang. Tetapi melalui dapatan daripada Pejabat Mufti Wilayah Persekutuan, hadith ini merupakan sebuah hadith yang dhaif. Namun, status hadith dhaif masih boleh diamalkan cuma tidak boleh dijadikan hujah. Walaupun hadith ini dhaif, tetapi masih terdapat isyarat daripada hadith lain yang menunjukkan bahawa Nabi SAW memerintahkan kita agar mempelajari perkara-perkara ini.

Daripada Jabir bin Umair berkata, aku mendengar Rasulullah SAW
bersabda:

كُلُّ شَيْءٍ لَيْسَ مِنْ ذِكْرِ اللَّهِ فَهُوَ لَهْوٌ وَسَهْوٌ، إِلَّا أَرْبَعَ خِصَالٍ: مَشْيُ الرَّجُلِ بَيْنَ
الْغَرَضَيْنِ، وَتَأْدِيبُهُ فَرَسَهُ، وَمُلَاعَبَتُهُ أَهْلَهُ، وَتَعَلُّمُ
السِّبَاحَةِ

Maksudnya: “Setiap perkara yang tidak
disebut nama Allah SWT adalah sia-sia dan lalai melainkan empat benda:
Perjalanan seorang lelaki di antara dua matlamat, seorang yang mengajar
kudanya, bermesra dengan isteri dan juga belajar berenang”.

Hadith
di atas menunjukkan bahawa belajar menunggang kuda dan belajar berenang tidak
termasuk di dalam perkara yang sia-sia dan juga melalaikan. Apabila sesuatu
perkara disarankan oleh rasul Allah maka perkara itu mempunyai kelebihannya
yang tersendiri. Manfaat-manfaatnya telah dinyatakan di dalam artikel ini.

Kesimpulan

Kesimpulannya,
rakyat Malaysia perlu melengkapkan diri dengan pelbagai ilmu yang berguna
kepada diri sendiri dan masyarakat. Bagi umat Islam pula, kita dianjurkan untuk
mempelajari pelbagai ilmu dunia selagi mana ia tidak bercanggah dengan syarak
tanpa meninggalkan ilmu akhirat. Penulis menyokong seratus peratus hasrat
kerajaan jika meletakkan sukan ini di dalam kokurikulum yang wajib di ambil. Ia
bakal menguntungkan banyak pihak baik kepada rakyat mahupun negara.

RUJUKAN:

Life Saving Society Malaysia. http://www.lifesavingmalaysia.org.my/index.htm

Irsyad
Al- Hadith Siri Ke-150: Memanah, Berenang, Berkuda. https://muftiwp.gov.my/ms/artikel/irsyad-al-hadith/1042-irsyad-al-hadith-siri-ke-150-memanah-berenang-dan-berkuda

Does Swimming Works Every Muscle. https://livehealthy.chron.com/swimming-work-muscle-3713.html

5 Gaya Berenang Ini Akan Membakar Kalori Anda Secara Maksima. http://sini.com.my/business/relax/lgmrelaxpostdetail/4000004727

Berenang kurangkan kesan panik, stabilkan emosi. https://www.bharian.com.my/wanita/sihat/2018/10/490963/berenang-kurangkan-kesan-panik-stabilkan-emosi

Minda Pengarang: Kemahiran berenang elak tragedi. https://www.bharian.com.my/rencana/komentar/2018/10/488891/minda-pengarang-kemahiran-berenang-elak-tragedi


Raja-Raja Melayu Agung Segenting Kra

Tuan-tuan dan puan, setakat ini, yang kita ketahui bahawa tamadun Melayu yang kita sama-sama sayangi ini sudah mencecah sekurang-kurangnya 600 SM. Angka ini djangka akan bertambah dan bertambah, menunjukkan kepada kita bahawa bangsa kita bukan bangsa picisan dalam helaian sejarah. Antara kehebatan yang ingin saya paparkan di sini ialah kisah tentang 3 raja agung yang pernah memerintah Segenting Kra dahulu, atau lebih molek kita panggilnya sebagai kerajaan Melayu Purba bernama Sri Dharmaraja.

Kerajaan agung yang dijangka berdiri seawal abad pertama masihi ini mempunyai banyak raja-raja hebat yang memerintahnya, namun cukuplah untuk setakat ini, kami perkenalkan kepada anda 3 nama yang pastinya akan membuatkan darah Melayu kalian menggelegak penuh bangga mengenangkan kehebatan mereka. Ayuh, bersama saya menelusuri pengembaraan yang penuh asyik ini.

1. Raja Sujita (1001 – 1006 Masihi)

Raja Sujita ialah salah seorang penakluk agung dalam sejarah Melayu. Baginda dikatakan berketurunan pemerintah Srivijaya yang namanya cukup masyur dalam prasasti-prasasti asia tenggara, tetapi seolah-olah dibisukan namanya dalam helaian sejarah Melayu terutama di Malaysia. Tiada siapa di kalangan kita anak Melayu yang pernah mendengar nama Sujita kerana kita sudah selalu dimomokkan bahawa orang Melayu hanya mempunyai satu kerajaan agung sahaja di dunia, iaitu Kesultanan Melayu Melaka padahal kita sudah membina tamadun seawal 600 SM, 600 tahun sebelum kelahiran Nabi Isa A.S dan 1100 tahun sebelum kelahiran junjungan besar kita Rasulullah S.A.W.

Ini ialah kisah bagaimana seorang raja Melayu menundukkan tiga kerajaan agung di Asia Tenggara sekaligus! Mari kita mulakan dengan sejarah awal Raja Sujitha. Rekod-rekod sejarah menceritakan kepada kita bahawa baginda pernah bertugas di dalam empayar Angkor sebagai panglima tentera Angkor sendiri seawal 962 Masihi sendiri ketika era pemerintahan Raja Rajendravarman lagi. Daripada ini, kita sendiri tahu bahawa Sujita ini bukanlah orang asing. Lagipun rekod sejarah seperti Batu Bersurat Prasat Khana yang berusia 1001 Masihi pula memberitahu kita bahawa saudara perempuan kepada Sujita ialah isteri kepada raja Jayavarman V yang pernah memerintah Angkor.

Diceritakan kepada kita dalam helaian sejarah bahawa ketika tahun 1001 Masihi, seorang raja Angkor bernama Jayavarman V telah mangkat dan ini telah mewujudkan kekosongan dalam takhta Angkor yang telah membawa kepada serangan sebuah kerajaan Mon bernama Haripunjaya yang terletak di utara Thailand ke atas kerajaan Lavo, sebuah lagi kerajaan bangsa Mon yang menjadi “vassal” (naungan) kepada Empayar Angkor dan berindak sebagai pos kawalan tentera Angkor di sebelah barat.

Di saat dua kerajaan ini sedang bersengketa antara satu sama lain, maka seorang raja Melayu bernama Sujita telah mengambil kesempatan untuk menyerang dua kerajaan yang bertelagah ini. Ianya tercatat dalam sebuah kitab lama sejarah Chiang Mai yang bernama Jinakalamali yang dikarang sekitar abad ke 16:

“Seorang raja Haripunjaya bernama Atrasataka telah menyerang Lavo, di mana Ucchittachakravatti bersemaym. Pada ketika dua kerajaan ini sedang bersedia untuk bertempur, seorang raja Sri Dhammanagara bernama Sujita telah tiba di Lavo dengan angkatan perang dan armada yang besar. Dek kerana serangan mengejut Sujita ini, dua kerajaan ini melarikan diri ke Haripunjaya.”

Haripunjaya dan Lavo kedua-duanya ialah buah kerajaan bangsa Mon yang muncul selepas kejatuhan Dvaravati sebuah kerajaan legenda Mon yang menjadi mangsa penaklukan Angkor. Apa yang menarik tentang catatan di dalam Jinkalamali ini memberitahu kita bahawa betapa besarnya martabat raja-raja Melayu ketika itu. Dua kerajaan Mon tengah bergaduh, lalu seorang raja Melayu masuk campur. Kehadiran raja Melayu itu membuatkan dua kerajaan asing itu bertempiaran lari tak cukup tanah!

Tapi nanti dulu, di sebalik kejayaan Sujita ini menawan kerajaan Lavo, sebenarnya baginda juga secara tak langsung menakluk Empayar Angkor yang luas. Ini memberitahu kita bahawa empayar orang Khmer dua kali telah ditakluk oleh orang Melayu. Pertama ketika Chenla teruk dibantai oleh Raja Dharanindra daripada Dinasti Sailendra dari Jawa Timur ketika itu. Kali kedua pula ialah di tangan Sujita sendiri. Apabila Lavo yang menjadi pusat kawalan Angkor jatuh ke tangan raja Sujita, ianya sekaligus memberi kita info bahawa seluruh Angkor jatuh ke tangan Sujita. Maka sejarah pun bercerita bahawa Jayaviravarman ialah nama yang dipilih Sujita yang bermaksud vira yang berjaya, penguasa Ligor dan Angkor.

2. Suryavarman I (1006 – 1050 Masihi)

Selepas Chenla dilanggar oleh Dinasti Melayu Sailendra, bangsa Khmer hidup di dalam kegelapan sebelum seorang raja bernama Javayarman II yang dikatakan dibesarkan di dalam istana Sailendra telah memberontak dari Sailendra dan mendirikan Kerajaan Angkor, yang selepas ini akan dikenang sebagai salah satu daripada kerajaan agung dalam Asia Tenggara, bahkan Asia kerana kejayaan-kejayaan hebat yang dicapai oleh kerajaan purba ini seperti pembinaan Kota Angkor yang lengkap dengan sistem perbandaran yang teratur yang membawa kepada jumlah populasi 1 Juta manusia, bandar pertama di Asia yang mencapai tahap seperti itu ketika zamannya selepas kejatuhan Baghdad di tangan bangsa Monggol. Selain itu, Angkor juga terkenal dengan pembinaan Angkor Wat yang didabikkan sebagai salah satu daripada 7 Keajaiban Dunia Purba.

Tetapi tahukah kalian bahawa di sebalik semua keagungan itu, ianya hanya dimualakan pada sekitar tahun 1006 hingga 1050 Masihi di bawah pemerintahan seorang raja Melayu bernama Suryavarman yang merupakan anak kepada raja Sujita dan berdarah Khmer di sebelah ibunya yang baru sahaja saya sebutkan namanya dalam senarai no 1?

Tak-tak… bukan saya yang menyebut tentang ini sebaliknya salah seorang sejarawan Inggeris bernama Dr Quaritch Wales yang menganggap bahawa Suryavarman I ialah “Pemula Zaman Teragung Angkor”. Bahkan Suryavmarman I selalu mendapat jolokan “Penakluk Teragung Asia Tenggara.” Lihatlah betapa seorang raja Melayu menjadi seorang raja yang dijolok sebagai penakluk terhebat Asia Tenggara.

Untuk mendapt jolokan itu bukannya mudah. Suryavarman I dengan bantuan ayaghnya Raja Sujita yang ketika itu memerintah Sri Dharmaraja harus menakluk wilayah-wilayah seperti kerajaan Mon, Tanah Dataran Korat, Segenting Kra sehingga sampai jauh ke Chiengsen di utara Thailand hari ini. Kemuncak penaklukan Suryavarman I adalah seluas seperti di dalam gambar yang saya kongsikan dengan kalian dalam pautan ini ;

Luaskan empayar yang berjaya dicapai oleh Suryavarman I? Tak hairanlah kalau baginda mendapat gelaran penakluk terhebat Asia Tenggara. Tapi nanti dulu. Survavarman I bukan sahaja seorang penakluk yang hebat. Baginda lebih daripada itu. Baginda ialah seorang pemerintah yang sangat mempunyai toleransi agama yang penting.

Sebagai seorang raja Melayu yang asal-usulnya daripada Sri Dharmaraja, anutan baginda pada ketika itu ialah agama Buddha Mahayana. Orang Melayu kebanyakannya merupakan pengganut agama Buddha berbanding Hindu. Tetapi walaupun sedemikian, Suryavamarn I tidak mempunyai masalah dengan orang-orang Khmer yang diperintahnya yang kebanyakannya mengganut agama Devaraja, sejenis agama Hindu yang segala ajarannya sudah bercampur sudah bercampur dengan ajaran agama asal orang Khmer sendiri.

Bahkan jasa paling besar Suryavarman I ialah dengan membangunkan bahagian barat Tasik Ton Le Sap yang merupakan tasik terbesar di Asia Tenggara. Baginda telah membangunkan yayasan-yayasan keagamaan dan memberikan tanah kepada yayasan agama ini untuk membangunkan mmonasteri dan kuil-kuil sebagai tempat belajar agama dan sembahan. Apabila monasrteri ini dibangunkan, secara tak langsung kawasan disekitarnya akan membangun. Kampung-kampung akan wujud. Maka apabila kampung-kampung wujud, maka sistem saliran terbaik harus dibangunkan untuk mengairi tanaman di sekitar kampung.

Kemuncaknya, Suryavarman I telah membangunkan sebuah tasik buatan sendiri yang seluas 7.8 X 2.1 KM. Tasik ini dipanggil sebagai West Baray. Tasik buatan sendiri ini mengandungi 123 juta liter air. Tasik ini telah berfungsi sebagai pengairan kepada tanaman, pengakutan bahkan dibina penuh dengan falsafah Hindu-Buddha yang menjadi anutan Empayar Angkor yang diperintahnya.

Tetapi selain daripada West Baray, Suryavarman I turut membina binaan yang penuh mengagumkan dunia yang kini menjadi rebutan antara Kemboja sehingga meletusnya konflik perang antara dua negara ini iaitu Preah Vihear!

Saya petik kata-kata daripada L.P Briggs yang sangat menyanjung ketokohan Suryavarman I:

“Pada keseluruhannya, dalam kemahirannya sebagai seorang pahlawan, pengatur dan pemerintah, sikap toleransinya, tabiatnya mengumpulkan penasihat-penasihat yang berilmu dan luas pandangan, sikapnya menggalakkan kesenian dan seni binanya, langkahnya memajukan kepentingan awam, maka tidak syak lagi baginda salah seorang daripada Maharaja Angkor yang teragung.”

3. Chandrabanu Dharmaraja (1230 – 1263 Masihi)

Kalau ditanyakan kepada saya, siapakah raja-raja Melayu dalam sejarah yang saya kira berjiwa singa dan seorang berani, pastinya nama Chandrabanu Sri Dharmaraja ialah orangnya. Baginda pernah menyerang Sri Lanka pada tahun 1247 Masihi untuk mencari relik Buddha yang bernama Pra Shing yang dianggap mempunyai mukjizatnya tersendiri daripada kerajaan Sri Lanka. Ini dicatatkan dalam riwayat sejarah Sri Lanka, Hatthavanagallaviharavamsa sendiri yang menyebut:

“Seekor singa yang tidak terkalahkan di atas gajah yang gagah, yang di mana sang singa ini adalah raja untuk banyak negara lain, yang telah mempamerkan kepada dunia khidmatnya yang tidak terbalas pada dunia dan agama, yang mempunyai kekuatan angkata tentera yang hebat, yang mempunyai tekad untuk menawan kerajaan asing Lanka (Sri Lanka atau Ceylon), yang datang daripada sebuah kerajaan bernama Tambalinga dan ditemani oleh raja-raja daerah.”

Baginda cuba menakluk seluruh pulau tersebut namun dihalang oleh tentera kerajaan Sri Lanka sendiri yang diketuai oleh Putera Virabahu,anak saudara kepada raja Parakramabahu II.

Dalam pertempuran antara tentera Chandrabhanu dan tentera Dambedeniya (Sri Lanka), tentera Dambedeniya berjaya mengatasi serangan panah beracun dari askar Javaka dan berjaya menghapuskan ancaman Chandrabhanu dan tentera panah beracunnya dari mara ke Dambedeniya.

Dalam catatan Sri Lanka, tentera Melayu dari Tambralingga tersebut dikenali sebagai Javakas atau Malalas. Javakas dan Malalaas adalah gelaran dan panggilan orang Sri Lanka kepada orang Melayu. Sebaik sahaja berjaya memiliki utara Sri Lanka, Candrabhanu telah membina kembali dan memperiabiki kuil-kuil Buddha yang rosak di Sri Lanka.

Namun sayangnya tidak lama kemudian, kerajaan utara Candrabhanu telah diserang pula musuh dari Selatan India iaitu kerajaan Pandya dan Candrabhanu sendiri memimpin tentera untuk membantu anaknya yang menjadi gabenor di Sri Lanka. Namun sayangnya, angkatan tentera Candrabhanu ditewaskan dan Candrabhanu sendiri terkorban dalam pertempuran dengan tentera Pandya.

GAMBAR MEMAPARKAN KEPADA KITA GAMBARAN PALING DEKAT KEPADA PEMAKAIAN RAJA-RAJA ANGKOR KETIKA ITU.

Rujukan:

1. Raja Mohd Affandi (1974). Tokoh-Tokoh Melayu Agung Dalam Sejarah. Dewan Bahasa Dan Pustaka.

2. Cik Srikandi (2015). Emas Para Dapunta Dan Maharaja. Terfaktab Fine

3. Michel Jacq-Hergoualc’h (2001). The Malay Peninsula: Crossroads of the Maritime Silk-Road (100 Bc-1300 Ad). Brill.

4. Lem Chuck Moth (2014). Sri Dharmaraja Laman Web Meru Heriitage (http://www.meruheritage.com/Sridhamaraja.html)

5. Lem Chuck Moth (2015). Srivijayan Connection. Laman Web Meru Heritage (http://www.meruheritage.com/SriVijaya.html))

-HE-


Kisah Angkasawan Terperangkap Di Luar Bumi

Tahun 1991 memang sangat berat untuk bangsa Rusia. Itulah tahun Kesatuan Soviet dibubarkan, susulan kejatuhan blok komunis di Eropah.

Negara Rusia membentuk sebuah republik baharu dibawah Boris Yeltsin, yang memimpin dengan sistem terlalu berbirokrasi.

Ukraine melungkup ke dalam kancah krisis politik dan ekonomi yang berlarutan hingga hari ini. Sistem Soviet berterusan di Asia Tengah, dengan pemimpin yang berkuasa terlalu lama.

Itulah mimpi buruk yang menimpa setelah eksperimen Vladimir Lenin terbukti gagal.

Macam-macam berlaku sebelum Kesatuan Soviet dibubarkan. Presiden Soviet Mikhail Gorbachev berusaha sehabis mungkin untuk mengekalkan kesatuan ini.

Tetapi telur yang sedang dimasak sebenarnya sudahpun busuk. Walaupun pembubaran diisytiharkan pada 26 Disember, tarikh sebenar Soviet ma-ti ialah 19 Ogos 1991.

Hari Isnin itu bukanlah seperti Isnin lain. Kerana Naib Presiden Soviet Gennady Yanayev telah melancarkan suatu ramp-asan kuasa.

Yanayev memimpin sekumpulan ahli politik yang menentang dasar pembaharuan Gorbachev.

Itulah hari Kesatuan Soviet sudah benar-benar tidak bersatu.

Tiga bulan sebelumnya, yakni pada 18 Mei, Moscow memohon bantuan Barat untuk memperbaharui ekonomi.

Ketika itu tiga angkasawan berlepas ke Stesen Angkasa Mir, dengan menaiki Soyuz TM-12. Helen Sharman membawa sepanduk British, bersama Anatoly Antsebarsky dan Sergei Krikalev daripada Kesatuan Soviet.

Perjalanan ini amat bermasalah, kerana sistem Soyuz gagal berhubung dengan Mir. Krikalev terpaksa berhubung secara manual, yang sebarang kesilapan boleh mengundang pa-dah.

Krikalev menikmati pengalaman dalam Mir, kerana bebas bergerak tanpa belenggu graviti.

Seminggu kemudian, Sharman kembali ke Bumi, meninggalkan Antsebarsky dan Krikalev yang perlu melaksanakan beberapa eksperimen dan kerja penyelenggaraan di Mir.

Ayam Tambatan Tanpa Sayap

Nursultan Nazarbayev mengetuai kerajaan tempatan Kazakhstan bermula 22 Februari 1990. Hubungan Nazarbayev bersama Mikhail Gorbachev tidak dinafikan akrab.

Apabila Gennady Yanayev buat hal, Nazarbayev ialah calon utama Gorbachev untuk jawatan Naib Presiden Soviet.

Tetapi Nazarbayev menolak tawaran ini. Untuk mengekang kemµsn-ahan Soviet, satu perancangan penting diusahakan Gorbachev, Nazarbayev bersama Boris Yeltsin.

Perlembagaan Soviet mesti digubal, mengubahkan Kesatuan Republik-Republik Sosialis Soviet kepada Kesatuan Republik-Republik Berdaulat Soviet.

Kazakhstan ialah negara kedua terbesar dalam Soviet. Jadi Gorbachev tidak mahu Nazarbayev keluar. Beliau sanggup berjanji untuk menggantikan Sergei Krikalev (di dalam Mir) dengan seorang angkasawan berbangsa Kazakh.

Tetapi tiada angkasawan Kazakh yang layak mengambil alih ketika itu. Jadi Krikalev perlu meneruskan tempoh operasi di Mir, selepas Anatoly Antsebarsky pulang dengan Soyuz TM-13 yang membawa Alexander Volkov.

Kedua-dua tidak dapat pulang. Dan Soviet tidak mampu menghantar orang lain. Jadi mereka terpaksa menelan kepahitan kerana terlalu lama berpisah dengan keluarga.

Lebih-lebih lagi dengan Mir terlalu sempit.

Krismas 1991

Pada tanggal 25 Disember 1991, Kesatuan Soviet setelah sekian lama dibubarkan. Semua negara bekas Soviet tidak mampu membiayai perjalanan ke angkasa.

Sergei Krikalev dan Alexander Volkov boleh saja menggunakan kapsul Soyuz untuk kembali ke Bumi. Tetapi Mir tidak boleh dibiar tanpa seorang pengendali. Ketika itu Krikalev dan Rusia perlu membuat keputusan.

Bagi Krikalev, misi atau kesihatan sendiri kerana terlalu lama di angkasa. Bagi Rusia pula, selamatkan Krikalev (dan Volkov) atau gadaikan Mir kerana memang program angkasa tidak mampu ditanggung mereka.

Krikalev dan Volkov tidak dapat pulang seperti biasa. Kosmodrom Baikonur sekarang ini sudah bukan lagi milik Moscow. Pembubaran Soviet bermakna kosmodrom ini menjadi milik Kazakhstan sepenuhnya.

Akhirnya Rusia menjalinkan kerjasama dengan Amerika Syarikat untuk meneruskan misi Mir.

Krikalev dan Volkov berada di angkasa apabila Kesatuan Soviet runtuh.

Mereka meninggalkan Bumi sebagai warganegara Soviet… dan mereka pulang pada 25 Mac 1992 sebagai warganegara Rusia.

Kalau anda berminat dengan kisah angkasa seperti ini, kami nak cadangkan pembelian buku terbaru kami iaitu GENESIS yang bercerita mengenai sains disebalik Alam Semesta, Planet-Planet dan seumpama dengannya. Dapatkan bersama dengan MANTERA ALAM MELAYU pada harga kombo di Shopee kami.

Kombo: https://lnkd.in/g4VtD7G
Mantera: https://lnkd.in/gudScyn
Genesis: https://lnkd.in/gss9tBt


Misteri Oak Island Yang Disumpah

Buah mulut masyarakat boleh menyebarkan satu cerita sampa lari habis daripada maksud asal. Itulah nasib menimpa Pulau Oak yang terletak di Nova Scotia, Canada.

Katanya ada harta karun di pulau ini. Lagenda ini dipercayai bermula daripada mulut seorang kelasi pada penghujung usianya.

Kelasi tersebut pernah berkhidmat dengan seorang nakhoda Scotland bernama William Kidd. Beliau bercerita pasal harta Kidd bernilai £2 juta (sekarang: £465 juta) yang ditanam di Pulau Oak (Brown, 2021).

Naratif harta karun menarik perhatian ramai yang ingin mencuba nasib. Tetapi ada satu αmαrαη menyelubungi kisah ini: “tujuh orang akan mαti mencari harta yang takkan ditemui.”

Ramai percaya Pulau Oak sudah disumpah. Tetapi segelintir masih berani dan sanggup buat apa sahaja untuk menjadi kaya.

Usaha penggalian bermula sekitar tahun 1802, apabila sekumpulan daripada Onslow Company menggali sedalam 27 meter.

Dapatan mereka sangat konsisten dengan maklumat yang diketahui ramai. Setiap tiga meter, mereka jumpa kayu balak yang merupakan penanda aras. Katanya mereka jumpa sabut kelapa dan batu bersimbol seperti mana dalam legenda. Semangat membuak-buak Onslow Company itu berakhir dengan hampa apabila mereka temui air pada lubang kedalaman lebih kurang 18 meter, bukannya harta karun.

Beberapa dekad kemudian, the Truro Company pula datang menyambung usaha Onslow. Nasib sama menimpa mereka, dengan lubang galian mereka tiba-tiba dipenuhi air. The Truro Company kehabisan dana pada tahun 1851 – dan terus membubarkan proses penggalian tersebut.

Kajian mengenal pasti kewujudan laluan mata air yang mungkin menjadi punca lubang galian banjir pun dilakukan. Jadi 10 tahun kemudian, ada pihak lain datang menggali lengkap dengan pam berenjin wap. Entah kenapa pam tersebut mele.tup dan menyebabkan kemαlαηgαη teruk yang merαgμt ηyαwα seorang penggali.

Dan mereka pulang dalam keadaan hampa, tewas kerana mata air dan habis dana sama macam the Truro Company (McIntee, 2016).

The Halifax Company tampil pada tahun 1866 dengan teknologi gerudi tanah yang mengeluarkan sisa kayu, sabut kelapa dan tanah liat. Sesudahnya mereka tidak jumpa apa-apa selepas setahun menggali. Kegagalan Halifax patut menyedarkan semua pihak.

30 tahun kemudian, ada satu misi dilaksanakan yang turut kalah kerana laluan mata air. Pihak ini kehilangan seorang pekerja bernama Maynard Kaiser, yang jatuh daripada tempat tinggi dan meninggal dunia serta merta.

Banyak ekspedisi dilancarkan selepas kes Kaiser ini. Sama seperti pihak lain, semuanya gagal. Tetapi mereka masih bersemangat kerana berjaya menemui artifak-artifak tertentu seperti Ekspedisi 1931 dibawah pengendalian William Chappell.

Sumpahan Pulau Oak akhirny menjadi fokus utama apabila Robert Restall membawa anaknya (juga nama Robert) untuk memulakan ekspedisi baru pada tahun 1959. Mereka mengenal pasti punca kejadian banjir yang menewaskan semua ekspedisi terdahulu. Dan di sebuah tempat dipanggil Smith’s Cove, mereka terjumpa satu lubang barangkali menadah air hujan.

Sebelum mula mencari harta karun, mereka cuba menutup lubang ini dulu. Kemudian mereka menggali sedalam 8.2 meter. Sedang menggali pada 17 Ogos 1965, Restall tiba-tiba pengsan. Anaknya turun tetapi turut pengsan. Terpinga-pinga, pekerja mereka – Cyril Hiltz, Carl Graeser dan Andy DeMont – mula menggelabah.

Mereka cuba menyelamatkan dua Restall ini… tetapi terkena nasib sama. Hanya DeMont berjaya keluar daripada lubang tersebut, itupun atas usaha seorang pengunjung bernama Edward White yang memberanikan diri turun dengan tali.

Ekspedisi 1965 habis begitu saja, dengan kematian empat orang yang berpunca daripada asap mengandungi hydrogen sulfida. Buah mulut masyarakat menyebarkan cerita Pulau Oak sampai lari habis daripada maksud asal.

Naratif harta karun mula berubah entah katanya ada manuskrip William Shakespeare pula. Tidak lama kemudian, datang cerita baru bahawa dalam Pulau Oak tersembunyinya Cangkir Suci dan Peti Tabut yang dibawa Kesatria Templar terdahulu.

Sehingga hari ini, tiada siapa jumpa harta karun William Kidd. Sumpahan katanya masih menyelubungi Pulau Oak. Kerana baru enam orang meninggal dunia. Orang ketujuh masih menunggu nasib.

RUJUKAN:

Brown, A. (2021). Louisiana Legends & Lore. Arcadia Publishing. Halaman 94.

McIntee, D. (2016). Fortune and Glory: A Treasure Hunter’s Handbook. Bloomsbury Publishing. Halaman 91.


Halal Darah Mereka Yang Menghina Rasulullah?

Kehormatan Rasulullah ﷺ merupakan suatu perkara yang tidak ada toleransinya dalam Islam. Di dalam kitab Al-Syifa’ bi Ta’rif Huquq Al-Mustafa, Al-Qadhi Iyadh telah menghimpunkan begitu banyak dalil-dalil akan wajibnya membela kehormatan Rasulullah beserta hukuman yang menanti bagi orang yang menghin4 baginda.

Para ulama’ berbeza pendapat tentang status penghina Baginda.Bagi seorang Muslim yang menghin4 baginda dengan sengaja, dalam keadaan waras serta mengetahui akan kesalahan perbuatan tersebut maka hendaklah dihukum bvnuh tanpa diminta untuk bertaubat.

Sedangkan bagi orang bukan Islam dari kalangan Ahlu Dzimmah , iaitu mereka yang tidak ada permusuhan dengan orang-orang Islam serta tinggal dalam jaminan keselamatan pemerintah Muslim, majoriti ulama’ madzhab  Maliki, Syafi’iyyah dan Hanabilah berpendapat mereka wajib dijatuhkan hukuman bvnuh, melainkan setelah ia memeluk Islam selepas melakukan kesalahan tersebut. Namun bagi mazab Hanafi, mereka tidak dijatuhkan hukuman bvnuh tetapi tetap layak diberikan hukuman keras yang bertujuan untuk memberikan pengajaran.

Namun dalam keghairahan kita membaca tentang hukuman yang diputuskan oleh para ulama’ berdasarkan hadith-hadith tentang betapa besarnya kesalahan menghin4 Rasululullah ﷺ perlu kita fahami bahawa kaedah perlaksanaan hukuman bvnuh ini bukanlah boleh dilakukan sewenang-wenangnya oleh seseorang individu, kerana hukuman bvnuh ini termasuk dari kerangka hukum Hudud yang merupakan salah satu dari bentuk perundangan jenayah Islam selain Qisas dan Takzir.

Justeru apabila
berbicara tentang hukum hudud, yang layak melaksanakan hukuman hudud adalah
pemerintah, sepertimana yang disebut oleh Imam Al-Kasani di dalam Kitabnya,
Bada’I Al-Sana’I fi Tartib As-Syara’i:

وهو أن يكون المقيم للحد هو الإمام أو من ولاه
الإمام

Dan yang menegakkan had (hukum hudud) adalah Imam (pemerintah) atau bagi orang yang telah diwakilkan oleh Imam.

Demikian jua jika kita teliti dari sirah Rasulullah ﷺ amat ramai golongan kuffar yang mencaci maki baginda namun yang dijatuhi hukuman bvnuh oleh baginda sangat sedikit, seperti peristiwa Baginda memerintahkan seorang penyair Yahudi yang bersikap provokator, Ka’ab bin Al Asyraf.

Adapun sebuah atsar yang disandarkan kepada Sayyiduna Umar radhiyallahu ‘anhu bahawa beliau menyuruh agar sesiapa yang menghin4 Rasulullah ﷺ dibvnuh maka fahamilah kedudukan beliau yang merupakan seorang Khalifah sekaligus seorang pemimpin negara yang sememangnya layak untuk menjatuhkan hukuman.

Semoga kita lebih teliti dan berhati-hati dalam memahami nas serta dalil agar tidak terlalu literal sehingga melahirkan sikap ekstrem dan pelampau sepertimana kelompok Khawarij dan ISIS yang bermudah-mudahan menumpahkan d4r4h manusia dengan alasan membela Allah dan Rasul.

Dalam masa yang sama, pihak berkuasa seharusnya lebih tegas dan bertindak pantas apabila menerima aduan p3nghin4an terhadap Nabi s.a.w. Penguatkuasaan undang-undang ini dapat mengekalkan kestabilan masyarakat dan membolehkan masyarakat hidup harmoni. Ini terbukti pada zaman zaman Rasulullah lagi menerusi kisah Kaab bin Zuhair. Kaab yang juga pengarang Banat Su’ad (qasidah memuji Rasulullah s.a.w) selepas memeluk Islam telah bertaubat dan memohon maaf kepada baginda. Perkara tersebut dibuat kerana bimbang dirinya termasuk dalam kelompok yang dikenakan hukuman tegas kerana menghina Allah dan Rasul-Nya. Justeru apabila pihak pemerintah berusaha memastikan undang-undang dikuatkuasakan, maka rasa percaya dan muafakat juga akan mengekor dari belakang.

Wallahu A’lam

RUJUKAN:

–
Al-Syifa’ bi Ta’rif Huquq Al-Mustafa, Al-Qadhi Iyadh

– Bada’I
Al-Sana’I fi Tartib As-Syara’I, Imam Al Kasani

– Irsyad Al-Fatawa Siri Ke-297: Adakah P3nghin4 Rasulullah Saw Halal D4r4hnya. https://muftiwp.gov.my/ms/artikel/irsyad-fatwa/irsyad-fatwa-umum/3208-irsyad-al-fatawa-siri-ke-297-adakah-penghina-rasulullah-saw-halal-d4r4hnya


Ada Apa Pada Idea Khilafah Islam Zaman Moden?

Kalau anda nampak ada orang mengedarkan risalah tentang “kejatuhan Khilafah” depan masjid selepas sembahyang Jumaat semalam, jangan rasa pelik, sebab hari ini merupakan ulang tahun kejatuhan Khilafah Islam (“Islamic Caliphate”) tanggal 3 Mac 1924.

Walaupun saya bukanlah peminat Hizbut Tahrir (organisasi yang aktif menyebarkan idea membina semula Khilafah), tapi saya tidaklah menolak mentah-mentah sebuah institusi yang sudah menjadi sinonim siyasah (politik) orang Islam selama 13 abad. Walaupun ramai menganggap idea khilafah tidak lagi relevan dalam orde dunia Westphalia hari ini yang berasaskan model negara-bangsa (“nation-state”), namun ada baiknya kalau kita meneliti konteks khilafah (pemerintahan khalifah) untuk memahami apakah relevannya kepada maslahat umat.

Khalifah merupakan gelaran bagi pemerintah tertinggi dunia Islam (“Dar al-Islam”) selepas kewafatan Rasulullah pada 632 Masihi. Khalifah boleh membawa maksud “Khalifat Rasul Allah” (pengganti Rasulullah) atau “Khalifat Allah” (pengganti/wakil Allah). Para Khalifah yang awal seperti Saidina Abu Bakar dan Saidina Umar guna gelaran Khalifat Rasul Allah, manakala para khalifah semasa Dinasti Bani Umayah (661-750) dan Dinasti Bani Abbasiyah (750-1258 dan 1261-1517) lebih suka guna gelaran Khalifat Allah untuk menunjukkan ketinggian kedudukan mereka. Yang menariknya, di bawah pemerintahan Dinasti Bani Uthmaniyah (1517-1924), gelaran “Khalifat Rasul Allah” diguna pakai semula.

Tak semua khalifah ni pemerintah yang adil dan soleh, ramai juga yang zalim dan lemah. Tapi selain tahun 1258-1261 di mana institusi Khalifah digantungkan seketika akibat serangan orang Mongol, tak pernah umat Islam meninggalkan idea khilafah kerana ia melambangkan perpaduan (“unity”) umat. Yang anehnya pada hari ini, idea khilafah hampir menjadi “oblivion” malah dipandang sebagai idea yang kolot dan tak bertamadun. Dan istilah khilafah turut dirosakkan oleh ISIS.

“Universal caliphate” yang terakhir ialah Khilafah Uthmaniyah atau “Ottoman Caliphate” dalam Bahasa Inggeris. Seperti Umayah dan Abbasiyah, pemerintah Uthmaniyah juga memperolehi gelaran khilafah menerusi peperangan dan kekerasan. Pada tahun 1517, Uthmaniyah di bawah pemerintahan Sultan Selim I telah menyerang kerajaan Mamluk di Kaherah yang merupakan penaung kepada khalifah Abbasiyah selepas kejatuhan kota Baghdad pada tahun 1258. Akibat daripada kekalahan Mamluk, khalifah Abbasiyah yang terakhir iaitu Al-Mutawwakkil menyerahkan gelaran khalifah kepada Selim I.

Ramai yang mempertikaikan keabsahan (“legitimacy”) khilafah Uthmaniyah kerana Bani Uthmaniyah ni bukan orang Arab. Mereka orang Turki. Namun kalau dilihat secara retrospek, kita boleh faham kenapa Uthmaniyah begitu mahukan khilafah.

Awal abad ke-16 merupakan tempoh yang kritikal bagi umat Islam. Kuasa-kuasa Eropah seperti Sepanyol dan Portugal sudah menghapuskan kuasa umat Islam di Andalusia dan mereka mencapai kejayaan besar dalam teknologi pelayaran. Menjelang 1510-an, Portugal sudah berjaya menguasai Hormuz (1507), Goa (1510) dan Melaka (1511) yang merupakan pusat perdagangan orang Islam yang terpenting ketika itu. Kerajaan Mamluk tidak mampu menghadapi kekuatan Portugal, membolehkan Portugal menguasai Lautan Hindi yang selama ini dianggap sebagai “tasik orang Islam” (“Moslem Lake”).

Uthmaniyah berjaya memperkasa semula jawatan khalifah yang sudah menjadi lemah semasa Dinasti Abbasiyah. Selepas Uthmaniyah mengambil alih khilafah, mereka bersungguh-sungguh untuk memperbaiki imbangan kuasa (“balance of power”) antara dunia Islam dan dunia Eropah. Uthmaniyah menekankan pembangunan tentera laut sehingga melahirkan kapten-kapten yang hebat seperti Hayreddin Barbarossa, Kemal Reis dan Piri Reis. Bukan saja Uthmaniyah berjaya menguasai semula Lautan Hindi dan Laut Mediterranean, malah di darat, Uthmaniyah berjaya mencapai daerah jantung Eropah iaitu Vienna pada 1529.

Walaupun tak seluruh dunia Islam berada di bawah penguasaan Uthmaniyah, namun autoritinya diiktiraf oleh sultan-sultan di Morocco, India, Aceh malah di Parsi selepas kejatuhan Safawiyah yang beraliran Syiah. Dengan menyatukan kembali dunia Islam yang berpecah, Uthmaniyah bukan saja memanjangkan kelangsungan hidup (“survival””) umat Islam, malah mengancam kelangsungan hidup Eropah yang sedang menekan dunia Islam.

Di mata imperialis Eropah seperti Britain, selagi khilafah tak jatuh, selagi itu mereka tak dapat menguasai dunia Islam. Dengan memecahkan umat Islam kepada negara-negara bangsa yang berasingan, umat Islam hanya akan bergerak atas dasar kepentingan negara (“national interest”) dan tidak sesekali bergerak sebagai satu umat.

Cuma cabarannya: sekiranya kita mahu menghidupkan kembali institusi khilafah, apakah bentuknya? Monarki? Republik? Persekutuan? Empayar? Supranational Union? Dan siapa yang boleh diberi amanah untuk menerajuinya? Orang Turki? Orang Arab tak setuju. Orang Arab? Orang Turki dan orang Parsi tak setuju. Orang Malaysia? Mungkin orang Indonesia tak setuju. Adakah kita terlalu “selesa” dengan idea negara-bangsa sehingga menganggap khilafah sebagai sesuatu yang tidak relevan malah tidak bernilai langsung untuk diperdebatkan?

Sesuatu yang wajar direnungkan oleh kita semua.

(dalam gambar: Erdogan mengadakan peringatan kemangkatan Sultan Abdul Hamid II ke-100 pada 10 Februari 2018 baru-baru ini. Sultan Abdul Hamid II merupakan khalifah Uthmaniyah terakhir yang berkuasa sebelum kudeta Young Turks tahun 1908 yang menjadikan khalifah sebagai boneka. Apa yang bermain dalam otak Erdogan?)


Ramadan, Lisan Dan Politik

Dalam sebuah hadith qudsi daripada Abu Hurayrah RA, Nabi SAW telah bersabda: “Allah berfirman: Setiap amalan Bani Adam adalah untuk dirinya sendiri, kecuali puasa kerana ia untukku dan Aku yang akan memberi ganjaran bagi orang yang berpuasa.” Demi Tuhan yang nyawaku dalam genggamanNya, bau mulut orang yang berpuasa adalah lebih baik di sisi Allah daripada bau kasturi.”

Pertama kali saat saya mendengar hadith ini semasa di bangku persekolahan, banyak persoalan yang bermain di minda saya. Antaranya, apakah perlunya Allah menyebut mengenai bau mulut di sini sedangkan perkara-perkara deria adalah perkara yang melibatkan objek fizikal, dan Dia melangkaui semuanya itu.

Keduanya, bau mulut orang yang berpuasa memang kurang enak kerana rendahnya kadar pembersihan mulut oleh air liur. Ketiadaan makanan akan merendahkan pengeluaran air liur, dan rendahnya kuantiti air liur akan mewujudkan suasana kondusif untuk pembiakan bakteria, sekaligus menghasilkan bau (https://www.healthlinkbc.ca/health-topics/sig258649spec).

Namun, makna hadith tersebut semakin jelas saat saya menemukan perbahasan mengenai puasa oleh al-Imam al-Ghazali dalam kitabnya Ihya’ ‘Ulum al-Din. Menurutnya, puasa pada tahapnya yang paling asas adalah menahan diri, secara spesifiknya menahan organ perut dan kemaluan, daripada melakukan perkara yang boleh membatalkan puasa. Puasa ini disifatkannya sebagai sawm al-‘awwam, yang bermaksud puasa orang awam.

Saat seseorang menahan organ fizikal yang lain, seperti mata, telinga dan lidah, daripada larangan-larangan Shari‘ah, maka sesungguhnya status puasanya adalah sawm al-khawwas, yang bermaksud puasa orang yang terkhusus. Dan sekiranya hatinya turut berpuasa daripada segala perkara yang melalaikannya daripada mengingati Allah, maka status puasanya bergelar sawm khawwas al-khawwas, yang bermaksud puasa orang yang terkhusus daripada yang terkhusus. Demikian tahap puasa yang tertinggi.

Ternyata di sini, puasa bukan sekadar dihadkan pada organ mulut dan kemaluan sahaja, akan tetapi juga kepada organ-organ lain, hatta yang begitu spiritual seperti hati. Dan jelaslah kepada saya tatkala itu bahawa wanginya mulut orang yang berpuasa bukanlah pada setiap orang yang tidak makan, akan tetapi kepada setiap mereka yang lidahnya tidak berkata jahat, berbohong, mengumpat, memfitnah serta dosa-dosa lisan yang lainnya.

Disamping itu, ia menjadi lebih wangi daripada kasturi saat lidah dihiaskan dengan berzikir kepada Allah, bertilawah serta bercakap yang baik-baik. Demikianlah makna batin buat hadith qudsi ini yang menumpukan aspek pengislahan kepada lidah manusia. Maka barangsiapa yang benar-benar menyemangati ruh puasa, tentu sahaja cara pertuturannya akan berubah untuk hari-hari akan datang. Dia menjadi lebih sopan dalam berkata-kata, serta berfikir dalam sebelum berkata apa-apa.

Di tengah-tengah pergelutan persepsi sosial dan politik yang begitu mencabar pada hari ini, manusia akan mudah tersimpang daripada matlamat utama pengislahan lisan ini dan terjerumus ke kancah pertelingkahan yang mencerai-berai tali persaudaraan. Peristiwa hitam antara Khalifah ‘Ali dan ‘Aishah yang menyulut api perpecahan daripada pergelutan politik amat wajar dijadikan pengajaran.

Seandainya wujud punca perbalahan sesama kita, percakaran politik kepartian berteraskan perkauman dan ketaksubanlah yang paling tidak berbaloi. Nafas kebebasan yang dikecapi di tanah air kita pada hari ini tidak sewajarnya didominasi oleh wacana politik kepartian dan digunakan untuk menyebarkan dosa-dosa lisan yang mampu meranapkan segala misi perpaduan.

Oleh yang demikian, Ramadan seharusnya menjadi madrasah buat kita berhenti sejenak dan bermuhasabah dengan tindakan lalu. Bagaimanakah nikmat lidah dan kemampuan berkata-kata yang telah dikurniakan Allah dimanfaatkan oleh kita? Adakah ia digunakan ke jalan mahmudah (terpuji), sehingga baunya lebih harum daripada kasturi? Atau ia digunakan ke jalan mazmumah (dikeji), sehingga baunya umpama bangkai manusia yang dikunyah, sebagaimana yang terpatri dalam surah al-Hujurat ayat 12?

“Dan janganlah kamu saling mengumpat. Adakah salah seorang daripada kamu selesa memakan daging saudaranya yang sudah mati? Sudah tentu kamu merasa jijik kepadanya. Dan bertakwalah kepada Allah. Sesungguhnya Allah maha penerima taubat lagi maha penyayang.”

Saling mengingatkan antara satu sama lain agar berkata benar dan bersabar merupakan tunjang dalam mendepani cabaran zaman pada hari ini. Demikian peringatan surah al-Asr agar manusia tidak leka dengan nikmat lidah yang dikurniakan Tuhan. Di mana-mana sahaja, dan dengan sesiapa sahaja, sentiasa jadikan perbualan kita perbualan yang bermakna, bukan yang kosong atau sia-sia.

Dan dalam menyampaikan maklumat-maklumat yang sahih dan bermanfaat, sentiasalah fikirkan bagaimana mesej itu mampu menembusi minda masyarakat tanpa melukai hati sesiapa pun. Kehalusan budi bahasa merupakan identiti kita, dan kita wajar berpegang dengannya. Ibarat kata pepatah Melayu, biar terpedas lada, jangan terpedas kata. Terpedas lada sampai di mulut, terpedas kata membawa maut.

Manfaatkanlah bulan yang barakah ini untuk memperbaharui diri dan beristiqamah dengannya. Semoga puasa yang kita lakukan pada Ramadan kali ini diterima oleh Allah sebagai ibadah yang melangkaui sekadar lapar dan dahaga.

Hilman Fikri Azman merupakan graduan Universiti Islam Antarabangsa Malaysia. Kini bertugas sebagai pegawai penyelidik di EMIR Research, sebuah badan pemikir bebas.